Mali by ste sa definitívne vzdať červeného mäsa?

Celosvetová spotreba mäsa klesá, prišlo o svoju reputáciu.

Červené mäso obsahuje množstvo vitamínov a minerálov, ktoré sú dôležité pre zdravú a vyváženú stravu. V posledných rokoch však jeho povesť utrpela vážne rany. Viaceré štúdie spojili konzumáciu červeného mäsa so zvýšeným rizikom rakoviny, zlyhania obličiek alebo srdca. Mali by ste teda zmeniť prístup k stravovaniu? Za červené mäso sa považuje akékoľvek mäso, ktoré pochádza zo svalu cicavcov. Medzi najpopulárnejšie patrí hovädzie, jahňacie a bravčové. Spotreba červeného mäsa celosvetovo klesá. V Spojených štátoch, ktoré partia medzi najväčších konzumentov, vlani priemerný človek zjedol 48 kilogramov mäsa. Číslo sa môže zdať vysoké, no oproti 66 kilogramom v roku 1970 ide o výrazný pokles. Spotrebu dlhodobo znižuje aj Slovensko, svedčia o tom údaje ministerstva pôdohospodárstva zverejnené v takzvanej Zelenej správe. V roku 2014 po prvý raz klesla pod 50 kilogramov na človeka a rok, keď sa v prepočte skonzumovalo priemerne len 47 kilogramov mäsa. V porovnaní s rokom 1990 klesla spotreba mäsa o viac ako 30 kilogramov. Je to o celých desať kilogramov menej, ako je ročná spotreba odporúčaná odborníkmi na výživu. Ľudia pomaly, ale iste menia svoje stravovacie návyky. Smerom k rastlinnej strave sa ľudia posunuli nielen kvôli vyšším cenám mäsa, ale aj z presvedčenia. V Spojených štátoch sú asi dve percentá dospelých ľudí vegetariáni alebo vegáni, motivujú ich najmä obavy o životné podmienky zvierat. Podobný podiel sa odhaduje aj na Slovensku. Zvyšné milióny ľudí znižujú porcie červeného mäsa z presvedčenia, že robia niečo prospešné pre svoje zdravie. Ukazujú to aj výsledky Harris Poll 2016, kde 37 percent dospelých Američanov uviedlo, že pri stravovaní mimo domova si vždy, alebo niekedy vyberajú vegetariánsku stravu. Takmer všetci ako príčinu uviedli, že ide o zdravšiu voľbu. Je život bez červeného mäsa skutočne zdravší? Pokiaľ ide o príjem červeného mäsa, najväčším strašiakom je rakovina. V októbri 2015 Svetová zdravotnícka organizácia (WHO) zverejnila správu so záverom, že červené mäso je „pre človeka pravdepodobne karcinogénne“. Znamená to, že existujú dôkazy, že môže zvýšiť riziko vzniku rakoviny. Navyše WHO dospelo k záveru, že karcinogénne je aj spracované mäso, respektíve mäso, ktoré bolo pre lepšiu chuť upravené solením, odstreďovaním, fermentáciou, alebo údením. K výsledkom sa prepracovala medzinárodná agentúra pre výskum rakoviny, ktorá patrí pod WHO. Pracovná skupina preskúmala viac ako 800 štúdií o vplyve červeného a spracovaného mäsa na rôzne typy rakoviny. Už 50 gramov spracovaného (najmä hovädzieho a bravčového) mäsa denne zvyšuje riziko rakoviny hrubého čreva o 18 percent. Zvýšené riziko sa ukázalo aj pri vzniku kolorektálneho karciómu, rakovine pankreasu a prostaty. Predpokladá sa, že riziko rakoviny zvyšuje tepelná úprava mäsa pri vysokých teplotách, napríklad grilovaním či vyprážaním. Vysoké teploty totiž môžu viesť k vzniku heterocyklických amínov (HCA) a polycyklických aromatických uhľovodíkov (PAU) - chemických látok, ktoré zvyšovali riziko rakoviny na zvieracích modeloch. Správa WHO však priznáva, že v prípade človeka nie je karcinogénny mechanizmus HCA a PAU úplne známy. Príjem mäsa môže tiež vplývať na problémy obličiek, Medzi najčastejšie príčiny zlyhania, kedy orgán nedokáže filtrovať z krvi odpadové produkty a vodu, patrí cukrovka a vysoký krvný tlak. Vlaňajšia štúdia uverejnená v Journal of the American Society of Nephrology naznačuje, že rizikovým faktorom pre zlyhanie môže byť príjem červeného mäsa. Účastníci štúdie, ktorí patrili medzi vášnivých konzumentov mäsa, mali o 40 percent vyššie riziko zlyhania obličiek než tí, ktorí mäso konzumovali iba mierne. V decembri 2016 vydala Academy of Nutrition and Dietetics stanovisko, v ktorom píše že rastlinná strava môže znížiť riziko cukrovky 2. typu až o 62 percent, pričom klesá aj riziko infarktu a mozgovej mŕtvice. Pre ochorenia srdca je najznámejším rizikovým faktorom nezdravá strava s vysokým obsahom nasýtených tukov a cholesterolu. Že do tejto kategórie spadá aj červené mäso, naznačuje celý rad štúdií. Výskum na 37-tisícoch Švédov ukázal, že muži, ktorí denne jedli viac než 75 gramov spracovaného mäsa, mali takmer 1,3 krát vyššie riziko zlyhania srdca než tí, ktorí do denne zjedli maximálne 25 gramov. V inej štúdii zas výskumníci z Columbia University v New Yorku zlyhanie srdca nespojili s cholesterolom, ale s črevom. Črevné baktérie totiž premieňajú zlúčeninu v červenom mäse zvanú L-karnitín na trimetylamín-N-oxidu (TMAO). V prípade myší sa ukázalo, že TMAO viedlo k rozvoju arteosklerózy, čiže stavu, kedy sa na cievach hromadia tukové látky a ktorý môže viesť k srdcovému infarktu a mozgovej mŕtvici. O niečo pozitívnejšie sa pre milovníkov mäsa javia zistenia výskumníkov z americkej Purdue University. Podľa nich tri 85 gramové porcie červeného mäsa týždenne riziko kardiovaskulárnych ochorení nezvýšilo. Z toho vyplýva otázka koľko červeného mäsa je bezpečné jesť? Aj napriek presvedčivým dôkazom o možných zdravotných rizikách je dôležité poznamenať, že mäso je plné živín. Napríklad 100 gramov surového mletého hovädzieho mäsa obsahuje asi 25 percent dennej odporúčanej dávky vitamínu B3 a 32 percent odporúčanej dávky zinku. Červené mäso je zároveň výborným zdrojom železa, ktoré sa vstrebáva do tela lepšie ako železo rastlinného pôvodu. Prospešný je aj vitamín B6, selén ako aj ďalšie vitamíny a minerály. Prakticky všetci odborníci sa zhodujú, že príjem červeného mäsa treba obmedziť. Keďže mäso má aj nepopierateľné výhody, vyškrtnúť ho z potravinovej pyramídy si netrúfajú a žiadajú ďalší výskum. Kým sa situácia okolo červeného mäsa nevyjasní, možno si pomôcť odporúčaním Amerického inštitútu pre výskum rakoviny. Odporúča jesť maximálne 500 gramov vareného červeného mäsa týždenne, zatiaľ čo spracovanému mäsu je najlepšie sa vyhnúť úplne.


Netanjahu chce anektovať územie na Západnom brehu Jordánu

Netanjahu chce splniť cieľ, ak zvíťazí vo voľbách.

JERUZALEM. Izraelský premiér Benjamin Netanjahu plánuje anektovať Izraelom okupovanú časť na Západnom brehu Jordánu, a to pod podmienkou, že o tri dni uspeje vo voľbách. Takýto krok by bol veľkým odklonom od dlhodobej izraelskej politiky. Premiér sa tak vyjadril v sobotu v televíznom rozhovore. Politik takisto označil za úspech, že USA uznali suverenitu Izraela nad Golanskými výšinami. Po tom, ako sa ho spýtali na anektovanie izraelských usadlostí na Západnom brehu Jordánu, povedal, že "už na tom pracuje". Viac ako 600-tisíc Izraelčanov žije na území, ktoré získali vo vojne, pričom dve tretiny z nich bývajú na Západnom brehu Jordánu.


Lavína vo Švajčiarsku zasiahla štyroch ľudí

Lavína zasiahla štvoricu ráno v oblasti Bovernier, pri hraniciach s Francúzskom a Talianskom.

BERLÍN. Štyria ľudia sú nezvestní po tom, ako ich vo švajčiarskych Alpách zasiahla lavína. Prostredníctvom sociálnej a mikroblogovacej siete Twitter o tom informovala polícia z kantónu Valais.Lavína zasiahla štvoricu ráno vo výške 2 800 metrov nad morom v oblasti Bovernier, pri hraniciach s Francúzskom a Talianskom.Záchranári pátrajú po nezvestných a žiadne ďalšie informácie zatiaľ nezverejnili.


Cudzinky sa pridali k Islamskému štátu, iracký súd ich odsúdil na smrť

Trest smrti dostali tri ženy z Azerbajdžanu a jednu z Kirgizska.

BAGDAD. Iracký Ústredný kriminálny súd uložil v utorok trest smrti štyrom cudzinkám usvedčeným z toho, že sa pridali k extrémistickej organizácii Islamský štát (IS). Podľa zverejneného vyhlásenia ide o tri ženy z Azerbajdžanu a jednu z Kirgizska, informovala agentúra DPA. Ústredný kriminálny súd v Bagdade rozhodol na základe tých istých obvinení taktiež o treste doživotného väzenia pre jednu Francúzku a nešpecifikovaný počet Rusov. Proti týmto rozsudkom je však ešte prípustné odvolanie. Po tom, ako IS obsadil v roku 2014 rozsiahle územia v Iraku i susednej Sýrii, sa pridali k tejto organizácii vytvorenej odštiepením od al-Káidy stovky zahraničných bojovníkov z rôznych krajín. Ten istý súd uložil vo februári trest smrti za členstvo v IS žene z Turecka, zatiaľ čo desať ďalších, ktoré pochádzali z Turecka a Azerbajdžanu, poslal do väzenia na doživotie. Ešte v januári bola odsúdená na smrť aj nemecká občianka marockého pôvodu. Irak vyhlásil víťazstvo nad IS vlani v decembri, keď s pomocou koalície pod vedením Spojených štátov získal opäť kontrolu nad všetkými územiami obsadenými extrémistami v rokoch 2014 a 2015.


Kresťanský guvernér Jakarty pôjde za urážku Koránu do väzenia

Indonézsky politik Basuki Tjahaja Purnama mal svojimi poznámkami znevážiť Korán.

JAKARTA. Na dva roky pôjde do väzenia úradujúci guvernér Jakarty Basuki Tjahaja Purnama za to, že sa dopustil urážky islamu, keď svojimi poznámkami znevážil Korán. Rozhodol o tom v utorok súd v indonézskej metropole, ktorý zároveň nariadil okamžité zatknutie 50-ročného politika. Súd svojím verdiktom zašiel prekvapujúcho ďalej ako prokuratúra, ktorá pre Purnamu žiadala jednoročný podmienečný trest s odkladom na dva roky. Purnama podľa agentúry DPA oznámil, že sa proti uvedenému verdiktu odvolá. Basuki Tjahaja Purnama sa stal v roku 2014 po pol storočí prvým kresťanským guvernérom Jakarty a vôbec prvým etnickým Číňanom na tomto poste. Funkciu prevzal po tom, ako sa prezidentskej funkcie ujal Joko Widodo, ktorý si ho na tento post vybral. Predtým pôsobil ako viceguvernér Jakarty. Obvinený bol zo znevažovania jedného z veršov Koránu, ktorý jeho politickí oponenti údajne využili ako argument, prečo by moslimovia vo voľbách nemali hlasovať za nemoslimského kandidáta. Purnama vznesené obvinenia z rúhania sa odmieta a tvrdí, že jeho výrok bol adresovaný politikom zneužívajúcim Korán v boji proti nemu. Ako guvernér Jakarty mal Purnama rešpekt najmä za opatrenia v boji proti korupcii a snahy o zlepšenie služieb pre občanov. Začiatkom februára vyhral prvé z troch kôl voľby guvernéra Jakarty, keď získal podporu 43 percent voličov. V dôsledku obvinenia z urážky Koránu však Purnamove preferencie u voličov klesli a vyvolali v Jakarte aj náboženské šarvátky. Rozhodujúce kolo voľby Purnama napokon prehral pomerom hlasov 42 k 58 percentám.


Pellegrini zverejnil otvorené dáta o eurofondoch

BRATISLAVA. Otvorené dáta o eurofondoch v programovom období 2014 až 2020, spravované prostredníctvom informačného systému ITMS 2014+, sú už prístupné všetkým záujemcom. Informoval o tom Úrad podpredsedu vlády pre investície a informatizáciu (ÚPVII). Úrad publikoval dataset v rámci projektu eDemokracia na https://opendata.itms2014.sk/. "Tak ako eurofondy musia prispieť k zlepšeniu života ľudí v každom regióne Slovenska, tak aj informácie o ich využívaní musia byť k dispozícii každému, kto má o ne záujem. Teším sa na vytvorené aplikácie či analýzy, ktoré môžu vďaka zverejneniu vzniknúť," uviedol vicepremiér Peter Pellegrini (Smer-SD). V najbližších týždňoch budú podľa úradu zverejnené datasety o využívaní eurofondov v programovom období 2007 až 2013. Dáta sú publikované prostredníctvom url adresy na API (aplikačné rozhranie). Týmto krokom chce ÚPVII prispieť k zvyšovaniu informovanosti o využívaní finančných prostriedkov z eurofondov, k zvyšovaniu transparentnosti, ale najmä poskytnúť priestor pre použitie štruktúrovaných dát, pre ich ďalšie strojové spracovanie a pre vznik nových aplikácií.


Rast peňažnej zásoby v eurozóne sa v máji zrýchlil

Tlak na ECB, aby poskytovala viac stimulov, sa zmiernil.

FRANKFURT NAD MOHANOM. Tempo rastu peňažnej zásoby v eurozóne sa v máji zrýchlilo, zatiaľ čo rast úverov firmám a domácnostiam bol stabilný. Vyplýva to z najnovších údajov Európskej centrálnej banky (ECB). Podľa ECB menový agregát M3, ktorý je indikátorom peňažnej zásoby v eurozóne, sa v máji zvýšil medziročne o 4,8 % po náraste o 4,7 % v predchádzajúcom mesiaci. Ekonómovia pritom očakávali, že sa, naopak, spomalí na 4,6 %. Rast úverov podnikov však zostal v máji na aprílovej úrovni 3,9 %, rovnako ako tempo rastu úverov pre domácnosti, ktoré stagnovalo na úrovni 3,3 %. Ale expanzia úverov finančným spoločnostiam sa mierne spomalila. Tieto výsledky naznačujú, že tlak na ECB, aby poskytovala viac stimulov, sa zmiernil. ECB pre prudké spomalenie hospodárskeho rastu v dôsledku slabého dopytu v zahraničí, a teda slabšieho exportu, naznačila, že by mohla zaviesť ďalšie opatrenia na podporu ekonomiky. Trhy špekulujú o možnom znížení jej úrokových sadzieb alebo opätovnom spustení nákupu dlhopisov, ktorý minulý rok ukončila.


Islamský štát vraj nariadil evakuáciu Rakky, obáva sa pretrhnutia priehrady

Hrádza je oslabená náletmi koalície pod vedením USA a sa mohla by sa pretrhnúť.

BEJRÚT. Organizácia Islamský štát (IS) nariadila podľa sýrskych aktivistov evakuáciu Rakky, ktoré je faktickým hlavným mestom kalifátu vyhláseného islamistami v roku 2014. Dôvodom sú obavy z pretrhnutia priehrady Tabka na rieke Eufrat, ktorá preteká týmto mestom. Aktivisti zo skupiny Rakku vraždia potichu informovali, že z Rakky masovo utekajú civilisti po tom, ako militanti IS varovali, že vodná elektráreň Tabka je mimo prevádzky, hrádza je oslabená náletmi koalície pod vedením USA a sa mohla by sa pretrhnúť. Hladina vodnej nádrže údajne stúpa. Organizácia Sýrske pozorovateľské centrum pre ľudské práva (SOHR) so sídlom v Británii takisto uviedla, že vodná elektráreň Tabka je mimo prevádzky, nebola však podľa nej nariadená žiadna evakuácia. V blízkosti priehrady Tabka, vzdialenej približne 40 kilometrov od Rakky, momentálne bojujú proti IS kurdské sily podporované USA v rámci operácie s cieľom oslobodiť toto mesto spod okupácie islamistov.


Podľa Clintonovej by USA mali zabiť vodcu Islamského štátu

Uchádzačka o mandát v Bielom dome to podľa agentúry AP uviedla počas prejavu v meste White Plains v štáte New York v rámci svojej predvolebnej kampane.

WASHINGTON. Spojené štáty by mali vypátrať a zabiť vodcu tzv. Islamského štátu (IS) Abú Bakra Bagdádího - tak, ako v prípade vodcu teroristickej siete al-Káida Usámu bin Ládina. Vyhlásila to vo štvrtok demokratická kandidátka na post prezidenta USA Hillary Clintonová. "Ten, kto riadi a inšpiruje útoky proti USA, nemôže uniknúť," vyhlásila Clintonová a porovnala túto misiu s akciou, pri ktorej bol v roku 2011 zabitý bin Ládin. Clintonová často pripomína voličom svoju účasť na tejto operácii vo funkcii ministerky zahraničných vecí USA počas prvého funkčného obdobia prezidenta Baracka Obamu. Niekdajší vodca al-Káidy stál za teroristickými útokmi na Spojené štáty z 11. septembra 2001, ktoré si vyžiadali takmer 3 000 mŕtvych. Clintonová vo štvrtkovom prejave oznámila, že v piatok zvolá stretnutie predstaviteľov národnej bezpečnosti. Demokratická kandidátka pricestovala do White Plains novým lietadlom Boeing-737, špeciálne upraveným pre predvolebnú kampaň a nazvaným "Hill Force One", na ktorého palube s ňou cestujú aj novinári. Clintonová si totiž v predošlých mesiacoch vyslúžila kritiku za to, že sa separovala od médií.


India si pripomína sté výročie masakru v Amritsare

Indický premiér Naréndra Módí označil tento masaker za hrozný.

AMRITSAR. Britský vysoký komisár pre Indiu Dominic Asquith v sobotu položil veniec k pamätníku amritsarského masakru, ktorý pred 100 rokmi spáchali v Indii britskí vojaci. Išlo o jeden z najhorších zločinov koloniálnej vlády Británie, za ktorý sa Londýn ešte stále plne neospravedlnil. Asquith, potomok britského premiéra z rokov 1908-16 Herberta Asquitha, označil tieto udalosti za "hanebné" a zopakoval slová, ktoré pred niekoľkými dňami vyslovila britská premiérka Theresa Mayová. "Hlboko ľutujeme, čo sa stalo, ako aj spôsobené utrpenie," vyhlásila Mayová v stredu v britskom parlamente. Masaker sa odohral 13. apríla 1919 v uzavretom parku Džallijáanválá Bagh v meste Amritsar. Britskí vojaci spustili paľbu do tisícok neozbrojených indických mužov, žien a detí. Mnohí z nich sa zišli na protest proti ďalším represívnym opatreniam koloniálnej vlády a zatknutiu dvoch miestnych lídrov. V daný deň sa konali aj jarné oslavy a do neďalekého Zlatého chrámu zavítalo množstvo pútnikov. Podľa dobových záznamov vtedy zahynulo približne 400 ľudí, avšak indické zdroje uvádzajú takmer 1000 mŕtvych. Masaker podnietil hnev obyvateľstva a prispel k vzniku indického hnutia za nezávislosť pod vedením Mahátmu Gándhího. Reginald Dyer, ktorý velil zásahu, neskôr vyhlásil, že streľba "nemala za účel rozohnať ľudí, ale potrestať Indov za neposlušnosť", uvádza tlačová agentúra AFP. Indický premiér Naréndra Módí označil tento masaker za "hrozný", pričom uviedol, že pamiatka na zavraždených "nás motivuje k ešte tvrdšej práci pri budovaní Indie, na ktorú by boli hrdí". Za amritsarský masaker sa otvorene neospravedlnil ani bývalý britský premiér David Cameron počas svojej návštevy Indie v roku 2013. Britská kráľovná Alžbeta II. položila v roku 1997 na mieste veniec, jej manžel princ Philip však vyvolal pohoršenie, keď vyhlásil, že indické odhady počtu obetí sú "veľmi prehnané".


Dofinancovanie zdravotníctva je len na zaplatenie účtov, hovorí Drucker

BRATISLAVA. Dofinancovanie zdravotníctva, ktoré sa zatiaľ odhaduje na 50 miliónov eur, neprinesie do systému peniaze navyše. "Je to len na zaplatenie účtu. To nie sú peniaze naviac, ak by neprišli, tak by mali zdravotné poisťovne problém tento účet zaplatiť," povedal šéf rezortu Tomáš Drucker (nominant Smeru). Zdravotníctvo potrebovalo finančnú injekciu aj vlani, Drucker si nemyslí, že takýto spôsob fungovania je správny. "V poriadku by bolo, aby sme vedeli efektívnejšie prepočítať, aká je platba za poistencov štátu," skonštatoval. Verí, že budúci rok sa podarí rozpočet pre zdravotníctvo pripraviť bez toho, aby bola opätovná potreba dofinancovania počas roka. Šéfovi rezortu financií Petrovi Kažimírovi (Smer) však tento spôsob nevadí. "Vláde a ministerstvu financií to určite vyhovuje. Zdravotníctvu to vyhovuje menej, ale zdravotníctvo generuje dlhy, je mi ľúto. Keď sa dostane do rovnovážneho stavu, môžeme potom hovoriť aj o stabilnom zdroji financovania," uviedol Kažimír. Na margo toho, či je zatiaľ plánovaných 50 miliónov pre zdravotníctvo málo alebo veľa, poznamenal, že to je "večná dilema". Poukázal, že do sektora prichádza vďaka vývoju na trhu práce a miezd viac peňazí od ekonomicky aktívnych poistencov. "To je luxus, ktorý si treba užiť. Netreba sa fixovať len na transfer zo štátneho rozpočtu. Je okolo toho veľa legiend, kľúčový je celkový objem peňazí a ten rastie," zhrnul. So sumou 50 miliónov eur sú však nespokojní zdravotné poisťovne, lekári a pacienti. Je to podľa nich málo. Tvrdia, že systém je dlhodobo podfinancovaný, dočasné zvýšenie sadzby za poistencov štátu v posledných mesiacoch tohto roka nepovažujú za stabilné riešenie. "Potešilo by nás, keby zdroje pre zdravotníctvo boli stanovené už od začiatku a nie, aby sa to riešilo počas roka cez dofinancovanie," povedal generálny riaditeľ poisťovne Dôvera Martin Kultan. Suma podľa Union ZP nenaplní očakávania ambulantného sektora ani platové povinnosti nemocníc. Dôvera si však napriek tomu myslí, že uvedené milióny systému pomôžu, viac peňazí podľa nej prichádza aj od ekonomicky aktívnych obyvateľov. "Na deficit upozorňujeme dlhodobo," povedala Viktória Vasilenková, hovorkyňa štátnej Všeobecnej zdravotnej poisťovne (VšZP), ktorá musí pre vysokú minuloročnú stratu plniť ozdravný plán. K výške plánovaného dofinancovania sa však ešte nechce vyjadrovať, suma by mala byť jasná po daňovej prognóze na jeseň. S tvrdením Union ZP súhlasia i lekári. Asi 2000 ambulancií združených vo Zväze ambulantných poskytovateľov (ZAP) už pohrozili poisťovniam pre platby výpoveďami, chcú ich vyššie. Ambulancie združené v Asociácii súkromných lekárov o výpovediach zatiaľ verejne nehovoria. Jej šéf Marián Šóth však hovorí, že ak sa z týchto peňazí nedostane úmerný podiel aj do ambulantného sektora, tak to bude znamenať ďalšie zhoršenie dostupnosti zdravotnej starostlivosti. "Už minulý rok sme zdôrazňovali, že odvody za poistencov štátu treba stanoviť na päť percent," povedal pre TASR Šóth. Sľúbené milióny by sa totiž do systému mali tento rok dostať cez zvýšenú sadzbu za poistencov štátu, posledné dva mesiace tohto roka by mala stúpnuť z 3,78 percenta na 4,73 percenta z vymeriavacieho základu. "Tieto odvody nemožno navýšiť len dočasne, malo by to tak byť po celý rok," zdôraznila šéfka Asociácia na ochranu práv pacientov Mária Lévyová. Zdravotníctvo by sa v tomto roku mohlo dofinancovať viac ako 50 miliónmi eur. Urobiť sa to má cez vyššie zdravotné odvody za štátnych poistencov, odsúhlasila v stredu (28.6.) vláda. Presné číslo má byť známe po septembrovej daňovej prognóze. Ministerstvo zdravotníctva preto v novele zákona o zdravotnom poistení navrhlo, aby sadzba za poistencov štátu posledné dva mesiace v roku stúpla. Odobriť to musí ešte parlament a prezident. Najprv sa hovorilo o potrebe dofinancovania sumou 150 miliónov eur. Drucker však nedávno informoval, že do systému prichádza viac peňazí, keďže príjmy od ekonomicky aktívnych osôb sú vyššie, ako sa predpokladalo, v súčasnosti je to podľa jeho slov plus asi 67 miliónov eur. Či sa na dofinancovanie definitívne potvrdí suma 50 miliónov eur by malo byť známe na októbrovej schôdzi parlamentu. Ako však hovorí Drucker, bolo korektné informovať o tom, čo vláda zamýšľa.


Kučová sa prebojovala do druhého kola Wimbledonu

Ďalšou súperkou Kučovej bude Švajčiarka Timea Bacsinszká.

WIMBLEDON. Slovenská tenistka Kristína Kučová sa druhýkrát v kariére prebojovala do druhého kola dvojhry na grandslamovom turnaji vo Wimbledone. Kristína Kučová (SR) - Bianca Andreescuová (Kan.) 6:4, 6:3 V prvom kole si poradila s kanadskou kvalifikantkou Biancou Andreescuovou za 70 minút 6:4, 6:3. Pomstila tak svoju krajanku Viktóriu Kužmovú, ktorá s Kanaďankou prehrala vo finále kvalifikácie. Ďalšou súperkou Kučovej na tráve All England Clubu bude vo štvrtok devätnásta nasadená Švajčiarka Timea Bacsinszká. V prvom sete nevyužila Slovenka vedenie 2:0 ani 4:2, vďaka brejku v deviatom geme ho však získala vo svoj prospech. O osude druhého dejstva rozhodol brejk v úvodnej hre. "Začiatok zápasu bol z oboch strán nervózny, predsa len Wimbledon nehrá človek každý deň. Veľmi mi pomohol brejk na 5:4 aj to, že potom som si udržala podanie a dotiahla prvý set do úspešného konca," priznala Kučová pre TASR. "V druhom dejstve som už hrala uvoľnene. Dôležité bolo, že som zvládla kľúčové momenty, v ktorých som mala o kúsok navrch," poznamenala. "Proti Bacsinszkej očakávam náročný zápas. Timea je silná najmä na antuke, no aj na tráve bude nepríjemná, veľmi dobre behá a dokáže vrátiť veľa loptičiek. Pozriem si nejaké jej zápasy na videu a budem sa snažiť vymyslieť na ňu účinnú taktiku," dodala Kučová.


Požiar bytovky v Paríži mohol byť vyústením sporu susedov

Úrady začali vyšetrovanie možného trestného činu podpaľačstva.

PARÍŽ. Najmenej desať obetí na životoch si vyžiadal požiar, ktorý zachvátil v noci na utorok obytný dom vo francúzskej metropole Paríž. Informovala o tom agentúra AFP s odvolaním sa na prokuratúru a hasičov. Úrady už skôr upozornili, že počet mŕtvych môže stúpať. Záchranári stále prehľadávajú najvyššie poschodia osempodlažnej budovy, ktorá sa nachádza v 16. parížskom obvode. Polícia začala vyšetrovanie možného trestného činu podpaľačstva s následkom smrti a zatkla 40-ročnú ženu bývajúcu v tomto dome. Podľa francúzskeho ministra vnútra Christopha Castanera je o nej známe, že mala v minulosti duševné problémy. Záchranári podľa Castanera ošetrili po požiari 36 ľudí, ktorí utrpeli "relatívne" ľahké zranenia. Medzi zranenými je aj osem hasičov, uviedla agentúra AP, podľa ktorej ide o najtragickejší požiar v Paríži od apríla 2005, keď si požiar v hoteli neďaleko budovy slávnej opery vyžiadal 24 ľudských životov. Požiar vypukol okolo 01.00 h a niektorí obyvatelia utiekli pred dymom a plameňmi na strechy susedných domov, odkiaľ ich hasiči zachraňovali pomocou rebríkov. Zasahujúce zložky preventívne evakuovali aj dve priľahlé budovy. V ranných hodinách bolo na mieste nešťastia približne 200 hasičov, ktorí okrem samotného hasenia ošetrovali zranených. Viacero ulíc v okolí polícia uzavrela. Požiar sa podarilo uhasiť po približne piatich hodinách. Budova, v ktorej horelo, sa nachádza na Erlangerovej ulici pri Boulonskom lesíku v jednej "módnych" štvrtí Paríža vyhľadávaných turistami. V tom istom parížskom obvode sa nachádzajú známe štadióny, ako aj mnohé obchody a luxusné reštaurácie. Iba pred niekoľkými týždňami prišli štyria ľudia o život pri mohutnej explózii v pekárni v centre Paríža. Podľa vyšetrovateľov ju spôsobil unikajúci plyn.


Estónski populisti chcú pozastaviť účasť krajiny v Rade Európy

Politikom prekáža obnovenie práv ruskej delegácie v rade.

TALLINN. Vedenie vládnej pravicovo-populistickej a euroskeptickej Estónskej konzervatívnej ľudovej strany (EKRE) sa uznieslo, že estónsky parlament by mal rozhodnúť o ďalšej účasti pobaltskej krajiny na práci Rady Európy (RE). Informovala o tom v nedeľu agentúra TASS. Vo vyhlásení EKRE sa uvádza, že obnovenie plných práv ruskej delegácie v Parlamentnom zhromaždení (PZ) RE, ku ktorému došlo tento týždeň, je "rozhodnutím, na aké by Estónsko nemalo odpovedať symbolicky". Rozhodnutie o tom, či pokračovať alebo pozastaviť prácu Estónska v Rade Európy, by mala prijať nielen estónska vláda, "ale (aj) poslanci parlamentu," uvádza sa vo vyhlásení EKRE. Vo vyhlásení EKRE sa tiež píše, že hlasovanie ohľadom svojej účasti na práci RE majú v pláne navrhnúť aj konzervatívni poslanci v lotyšskom parlamente. TASS pripomenul, že podpredseda estónskej vlády a minister vnútra Mart Helme sa v uplynulých dňoch vyslovil za to, aby Estónsko pozastavilo svoje členstvo v PZ RE, ak by došlo k úplnému obnoveniu právomocí ruskej delegácie. Premiér Jüri Ratas však neskôr vyhlásil, že estónska vláda tento návrh nepodporuje. Účastníci zasadnutia PZ RE na svojom zasadnutí 26. júna v Štrasburgu schválili uznesenie, ktoré v plnej miere potvrdzuje právomoci ruskej delegácie. Všetky navrhované sankcie a podmienky pre obnovenie hlasovacích práv boli zamietnuté. Delegácia Ukrajiny na protest proti tomu odišla zo zasadnutia PZ RE. Následne bolo zverejnené spoločné vyhlásenie viacerých členov delegácií Estónska, Gruzínska, Lotyšska, Litvy, Poľska, Slovenska a Ukrajiny, v ktorom je Rada Európy kritizovaná za porušenie svojich základných hodnôt a stratu dôvery. Zo slovenskej delegácie ho podporil Martin Poliačik (Progresívne Slovensko) z liberálnej frakcie ALDE.


Radiácia v okolí Fukušimy klesla, vláda čiastočne zrušila evakuačný príkaz

Úrady povolili ľuďom návrat do oblastí, ktoré predstavujú 40 percent rozlohy mesta Okuma.

TOKIO. Prvý raz od katastrofy v roku 2011 Japonsko čiastočne zrušilo príkaz na evakuáciu pre jedno z dvoch miest v blízkosti jadrovej elektrárne vo Fukušime, ktorá bola zničená prívalovými vlnami cunami, informovala agentúra AP. Elektráreň Fukušima I silno poškodilo zemetrasenie a následné vlny cunami z 11. marca 2011. Prírodný živel vyradil chladiace systémy elektrárne, spôsobil prehriatie jej reaktorov a následne únik radiácie do okolia. V reakcii na najhoršiu jadrovú katastrofu od výbuchu v Černobyli v roku 1986 nariadila vláda evakuáciu všetkých obyvateľov z okolia elektrárne. Dekontaminačnými prácami sa teraz podarilo podstatne znížiť radiáciu v oblasti ležiacej asi sedem kilometrov juhozápadne od jadrovej elektrárne, takže úrady povolili ľuďom návrat do oblastí, ktoré predstavujú 40 percent rozlohy mesta Okuma. V susednom meste Futaba ako aj ďalších lokalitách platí evakuačný rozkaz naďalej. Mnohí bývalí obyvatelia postihnutých miest sa zdráhajú vrátiť. Odporcovia zrušenia evakuačných príkazov v dávno opustených komunitách hovoria, že vláda tlačí na ich návrat ako dôkaz bezpečnosti v regióne v súvislosti s olympijskými hrami v Tokiu.


ČNB je pod tlakom, na intervencie dala za týždeň 100 miliard korún

PRAHA. Česká národná banka (ČNB) ešte nebola pod takým tlakom. Na intervencie proti posilneniu domácej meny musela dať až 100 miliárd Kč (3,70 miliardy eur) za jediný týždeň. Centrálna banka musela hneď na začiatku januára intenzívne brániť českej mene v posilnení pod 27 CZK/EUR. Podľa odhadov dala za týždeň na intervencie až 100 miliárd Kč, teda sumu, ktorá by inokedy stačila aj na niekoľko mesiacov. Nové údaje navyše ukazujú, že decembrová inflácia už dosiahla 2-% cieľ ČNB, takže tlak na centrálnu by sa mohol ešte zosilniť. V novembri a decembri nemusela ČNB na udržanie slabej koruny vynakladať príliš úsilia. V prvom januárovom týždni však nabrali intervencie nevídané tempo. Podľa analytika ČSOB Jana Čermáka teraz centrálna banka musí nakupovať až 1 miliardu eur denne, čo je objem, ktorý väčšinou stačil na celý mesiac. "Špekulatívny tlak na ČNB v prvom januárovom týždni výrazne vzrástol," uviedol hlavný ekonóm ING Bank Jakub Seidler. Podľa jeho predbežných odhadov mohli týždenné januárové intervencie prekonať hranicu 100 miliárd Kč. Banka musela doteraz najviac intervenovať v novembri 2013, kedy prekonali 200 miliárd Kč. ČNB vtedy kurzový záväzok zavádzala a potrebovala trhy presvedčiť, že je pripravená držať kurz koruny pod hranicou 27 CZK/EUR za každú cenu. Nad hranicu 100 miliárd sa banka dostala už len dvakrát - v októbri 2016 a v auguste 2015. Doposiaľ nevídanú aktivitu ČNB na menovom trhu potvrdzuje po prvom januárovom týždni aj hlavný ekonóm Patria Finance Jan Bureš. Odhaduje, že za sedem dní dala ČNB na nákup eur viac ako 80 miliárd Kč. Aj to by bolo dvakrát viac ako za november a december dokopy. V novembri dala ČNB na nákup eur v rámci intervencií 14 miliárd Kč, decembrové oficiálne údaje ešte neboli zverejnená, ale ekonómovia počítajú približne s rovnakým objemom ako v novembri. Podľa Bureša sa však trhy na začiatku januára začali pripravovať na blížiaci sa koniec intervencií. Centrálna banka síce označuje za pravdepodobný termín ukončenia kurzového záväzku polovicu tohto roka, rýchly rast inflácie ale prinútil niektorých špekulantov staviť si na to, že banka urobí takzvaný exit skôr. Tlak na posilnenie koruny môže podľa Bureša podporovať aj rastúci dopyt českých subjektov po kurzovom zaistení. "Aj naďalej počítame s ukončením intervencií v 3. štvrťroku tohto roka. Vzhľadom na rýchlejšiu infláciu a dobré správy z trhu práce však nemožno vylúčiť ani skorší exit - už v 2. kvartáli," uviedol Bureš. Ekonóm ING Bank Seidler si myslí, že ČNB prestane umelo oslabovať korunu už v apríli alebo máji, a to na nemenovom rokovaní, aby trh mierne prekvapila. Záujem špekulantov o českú korunu by sa mohol v nasledujúcich týždňoch ešte zvýšiť. Najnovšie údaje o vývoji inflácie v decembri ukázali, že tempo rastu spotrebiteľských cien už dosiahlo cieľové 2 %. ČNB pritom vo svojej novembrovej prognóze očakávala, že inflácia v decembri dosiahne 1,3 %. "Inflačný cieľ je dosiahnutý. Centrálni bankári musia začať vážne premýšľať stratégiu a taktiku odchodu z kurzového záväzku," uviedla hlavná ekonómka Českej bankovej asociácie Eva Zamrazilová.


Vláda absolvuje výjazdové rokovania vo Vranove nad Topľou a Trebišove

Rokovania sa sústredia na informácie o realizácii akčných plánov.

BRATISLAVA. Vláda premiéra Petra Pellegriniho (Smer) navštívi tento týždeň počas dvojdňového výjazdového rokovania opäť okresy východného Slovenska. Vo štvrtok (3.5.) ministri zavítajú do okresu Vranov nad Topľou (Prešovský kraj), v piatok (4.5.) budú rokovať v Trebišove (Košický kraj). Výjazdové rokovania vlády sa sústredia na informácie o realizácii akčných plánov, ktorých cieľom je podpora najmenej rozvinutých okresov (NRO). So šnúrou výjazdových rokovaní začala 26. februára 2018 vláda Roberta Fica (Smer-SD), v tento deň navštívila okres Rimavská Sobota. Prerušila ich vládna kríza, ktorá prepukla po vražde novinára Jána Kuciaka a jeho snúbenice Martiny Kušnírovej. Vládny kabinet 4. apríla zavítal do okresu Sabinov v Prešovskom kraji, 5. apríla ministri rokovali v Prakovciach v Gelnickom okrese (Košický kraj). Vláda sa bude na svojej 102. schôdzi rokovať vo štvrtok 3. mája 2018 o 15.00 h v budove Mestského domu kultúry vo Vranove nad Topľou. Zo zdrojov kapitoly Všeobecná pokladničná správa (VPS) sa má okresu Vranov nad Topľou uvoľniť suma 1 milión eur. Cieľom Akčného plánu rozvoja okresu Vranov nad Topľou je do roku 2020 vytvoriť 2545 pracovných miest, k 31. marcu 2018 sa ich podľa vládneho materiálu vytvorilo 814. V budove Mestského kultúrneho strediska v Trebišove sa ministri stretnú na 103. schôdzi v piatok 4. mája 2018 o 10.00 h. Súčasťou vládneho materiálu je schválenie uvoľnenia finančných prostriedkov zo zdrojov kapitoly VPS v sume 1 milióna eur na projekty z okresu Trebišov a na dva projekty cestnej infraštruktúry v celkovej výške 214.476 eur pre obce Chľaba a Radvaň nad Dunajom. Cieľom Akčného plánu rozvoja okresu Trebišov je do roku 2020 vytvoriť 1535 pracovných miest. K 24. aprílu 2018 sa ich podľa informatívneho vládneho materiálu vytvorilo 1339.


Taliansky vicepremiér: Štát možno prevezme kontrolu nad diaľnicami

Pod troskami mosta sa zrejme nachádzajú ďalšie obete.

RÍM. Taliansky štát bude musieť prevziať kontrolu nad diaľničnou sieťou v krajine, ak spoločnosti, ktoré majú koncesie, nebudú náležite vykonávať svoju úlohu. Oznámil to vo štvrtok taliansky vicepremiér Luigi Di Maio, ktorého citovala agentúra Reuters. Di Maio v rozhovore pre talianske médiá dva dni po tom, ako pri zrútení mostného nadjazdu v Janove zahynulo najmenej 38 ľudí, tiež uviedol, že koncesionári by mali investovať viac do bezpečnosti a nestarať sa toľko o podiel na zisku. Most Morandi bol podľa agentúry AP v čase svojho vzniku pred piatimi desaťročiami všeobecne považovaný za odvážny architektonický čin, avšak časom si začal vyžadovať neustálu údržbu. Jeho konštrukčné riešenie po utorkovej tragédii vyšetrovatelia skúmajú ako možný faktor deštrukcie tejto štruktúry. Most z roku 1967 sa počas prudkej búrky pretrhol vo svojej strednej časti, pričom sa z neho zrútilo viacero osobných i nákladných vozidiel. Talianska prokuratúra svoje vyšetrovanie sústreďuje na možné konštrukčné chyby alebo neadekvátnu údržbu. Experti tvrdia, že katastrofa poukazuje na náročnosť udržiavania akéhokoľvek starnúceho mosta. Medzi obeťami sú najmenej tri maloleté osoby vo veku 8, 12 a 13 rokov. Zranenia utrpelo najmenej 15 ľudí, z toho traja sa nachádzajú v kritickom stave. Počet nezvestných nebol bezprostredne známy. Podľa talianskeho ministra vnútra Mattea Salviniho je veľká pravdepodobnosť, že pod troskami mosta sa nachádzajú ďalšie obete.


Trump pohrozil venezuelskému prezidentovi ekonomickými sankciami

Maduro odmieta uznať výsledky referenda.

WASHINGTON. Americký prezident Donald Trump varoval hlavu venezuelského štátu Nicolása Madura pred rozširovaním svojej moci. "Spojené štáty sa nebudú nečinne prizerať, zatiaľ čo sa Venezuela rozpadá. V prípade, že Madurov režim 30. júla presadí Ústavodarné zhromaždenie, Spojené štáty prijmú dôrazné a rýchle ekonomické opatrenia," citovala agentúra z Trumpovho vyhlásenia zverejneného v pondelok večer. Na margo výsledkov nedeľňajšieho symbolického referenda organizovaného opozíciou, v ktorom 98,4 percenta zo 7,6 milióna hlasujúcich odmietlo zmenu základného zákona štátu, Trump uviedol, že obyvatelia Venezuely dali jasne najavo, že chcú demokraciu, slobodu a právny štát. "Ich odhodlané a odvážne činy však naďalej ignoruje zlý vodca, ktorý sníva o tom, ako sa stať diktátorom," konštatoval šéf Bieleho domu. Venezuela Trumpovu výzvu odmietla a oznámila, že plánuje prehodnotiť svoje vzťahy so Spojenými štátmi. Venezuelský minister zahraničia Samuel Moncada v utorok v štátnej televízii oznámil, že voľby do nového orgánu Ústavodarné zhromaždenie sa uskutočnia podľa plánu 30. júla a prezident Nicolás Maduro ho požiadal, aby prehodnotil diplomatické vzťahy Venezuely s USA. Moncada povedal, že sa tým bude podrobne zaoberať, pretože Venezuela sa "nenechá nikým ponižovať". Maduro odmieta výsledky referenda uznať. Podľa opozície by počet zúčastnených voličov stačil na odvolanie Madura z funkcie, pretože je vyšší ako 7,5 milióna ľudí, ktorí ho volili v roku 2013. Vo Venezuele je približne 19 miliónov oprávnených voličov. Venezuelská opozícia aj po referende stupňuje tlak na prezidenta a v pondelok vyzvala na 24-hodinový generálny štrajk, ktorý sa má uskutočniť vo štvrtok. Bude sa konať po takmer štyroch mesiacoch protivládnych demonštrácií, pri ktorých zahynulo vyše 90 ľudí. Opozícia chce štrajkom tiež vyvinúť tlak na vládu, aby prepustila približne 400 uväznených aktivistov, zaručila nezávislosť parlamentu, v ktorom má v súčasnosti väčšinu, a povolila zahraničnú humanitárnu pomoc pre Venezuelčanov, trpiacich nedostatkom základných tovarov. Maduro má v pláne usporiadať 30. júla voľby do nového orgánu nazvaného Ústavodarné zhromaždenie, ktorý by mal prepracovať venezuelskú ústavu z roku 1999. Opozícia tvrdí, že voľby sú organizované tak, aby tento orgán obsadili prevažne prívrženci hlavy štátu, čím by sa eliminovali posledné mechanizmy na kontrolu vlády.


Vedel, že Armstrong dopuje. Bývalý šéf US Postal dostal vyše miliónovú pokutu

NEW YORK. Johan Bruyneel, bývalý manažér cyklistického tímu US Postal, musí na základe rozhodnutia federálneho súdu zaplatiť americkej vláde 1,2 milióna dolárov. "Verdikt sa týka vedomej účasti na dopingových prehreškoch Lanca Armstronga. Vláda obvinila v tejto súvislosti Bruyneela z nezákonného obohatenia z prostriedkov štátnej spoločnosti US Postal Service, ktorá v rokoch 2000 až 2004 prispela ako sponzor tímu sumou 32,3 milióna USD," informuje internetový portál usatoday.com. Rozsudok sa dotkne aktív, ktoré má bývalý manažér v USA. Nie je jasné, ako ovplyvní majetok Belgičana, ktorý momentálne žije v Madride. Armstrong si odpykáva doživotný zákaz činnosti za doping. Trest sa týka aj triatlonu, maratónu a ďalších športov, v ktorých Armstrong súťažil. Aktuálne sa Texasan podľa medializovaných informácií snaží o jeho zníženie.


Vlak v Bratislave zrazil človeka, dopravu už obnovili bez obmedzení

BRATISLAVA. V stredu dopoludnia zrazil v Bratislave vlak EC z Prahy do Budapešti človeka a ochromil železničnú dopravu v stanici Bratislava-Vinohrady. Informovali o tom Hospodárske noviny na svojom portáli HNonline.sk. Na mieste zasahovali záchranné zložky, viaceré vlaky nabrali výrazné meškania. Zhruba po dvoch hodinách dopravu bez obmedzení obnovili. Udalosť, ku ktorej došlo krátko po 10.00 h, už vyšetrujú policajti odboru železničnej polície. Informovala bratislavská krajská policajná hovorkyňa Lucia Mihalíková. Podľa doterajších informácií rušňovodič Eurocity vlaku pri prechádzaní úseku spozoroval muža, ktorý náhle vstúpil do koľajiska. Rušňovodič stretu vlaku s mužom nedokázal zabrániť, aj napriek tomu, že bezodkladne použil výstražné znamenie a rýchlobrzdu. Muž utrpel pri strete s vlakom zranenia nezlučiteľné so životom. Jeho totožnosť policajti zisťujú. Ďalšie okolnosti prípadu sú v súčasnosti predmetom vyšetrovania. Policajti začali v tejto súvislosti trestné stíhanie vo veci prečinu usmrtenia.


AKTUALIZOVANÉ O 20:10Sagan skončil v šiestej etape na podujatí Tirreno-Adriatico druhý

Slovenského cyklistu zdolal iba Fernando Gaviria.

CIVITANOVA MARCHE, BRATISLAVA. Slovenský cyklista Peter Sagan len veľmi tesne prehral šprintérsky súboj s Kolumbijčanom Fernandom Gaviriom v závere šiestej etapy na podujatí Tirreno-Adriatico so štartom v Ascoli Piceno a cieľom po 168 kilometroch v Civitanova Marche. Záver etapy pripomínal klasiku Miláno – San Remo, ktorá je prvým veľkým vrcholom tohto roka pre cyklistov. Pred cieľom museli jazdci prejsť cez trojkilometrový kopec, ktorý rozdelil a natiahol pelotón. A v kopci zaútočil aj Sagan. Nebál sa nastúpiť šesť kilometrov pred cieľom. Iba si však testoval svoje sily, súperi ho nenechali ujsť. V hromadnom šprinte sa tešil Gaviria. "Toto bola prvá naozaj šprintérska etapa na týchto pretekoch, lebo tú druhú v poradí poznačil pád. Dnes sa všetko udialo tak, že som mohol zvíťaziť. Postaviť sa v závere proti Saganovi je vždy veľká výzva, ale ja som sa cítil dobre a som rád, že som to pretavil do víťazstva," povedal Fernando Gaviria v prvej reakcii aj na webe Cyclingnews. Ich vzájomný súboj sa môže zopakovať v sobotu na slávnej La Primavere na spomínanej klasike Miláno - San Remo. Vďaka druhému miestu si Sagan poistil prvé miesto v bodovacej súťaži. Na Tirreno-Adriatico jej vládne nepretržite od roku 2014. Do konca pretekov zostáva odjazdiť poslednú etapu - utorkovú individuálnu časovku na desať kilometrov v San Benedetto del Tront. "Nie je veľmi o čom rozprávať. Gaviria bol silnejší. To je všetko," povedal Sagan v mixzóne po pretekoch podľa Cyclingnews. Po chvíli ešte dodal: "Záver dnešnej etapy bol trochu chaotický, nevedeli sme, či Quick Step sa pokúsi o atak alebo pôjde do záverečného šprintu. Celkovo som šťastný z toho, ako to dopadlo a že mám dve etapové víťazstvá." Vedenie v priebežnom poradí si udržal Gaviriov krajan Nairo Quintana, ktorý má náskok 50 sekúnd pred druhým v poradí Francúzom Thibautom Pinotom. Dvadsaťdvaročný Gaviria vyhral tretiu etapu v tomto roku. Podľa slávneho talianskeho šprintéra Alessandra Petacchiho je Gaviria novým Saganom cyklistiky. „Je fenomenálny. Má prirodzený talent,“ vravel o Gaviriovi Petacchi. Predpovedá mu veľkú budúcnosť. Dvojnásobný a zároveň úradujúci majster sveta Sagan na tohtoročnom podujatí Tirreno-Adriatico, ktoré je zaradené do prestížneho seriálu WorldTour, má na konte dve etapové víťazstvá, tešil sa minulý v piatok v Montaldo di Castro a tiež v nedeľu v náročnom závere vo Ferme. Celkovo si Sagan pripísal v tomto roku piatykrát druhé miesto. 6. etapa (Ascoli Piceno - Civitanova Marche, 168 km):  Poradie po 6. etape:  Bodovacia súťaž:


Filipínci v Nemecku sú najštedrejšími "partnermi na diaľku"

Filipínci poslali vlani domov v období okolo Valentína priemerne o 32,5 dolára viac než zvyčajne.

MANILA. Filipínci v Nemecku sú síce ďaleko od domova, ale na Valentína majú svojich milovaných v srdci. Spoločnosť zabezpečujúca prevod peňazí WorldRemit analyzovala platby zaslané Filipíncami do zahraničia a zistila, že Filipínci v Nemecku sú najštedrejší: vlani domov poslali v období okolo Valentína priemerne o 32,5 dolára viac než zvyčajne. Po nich tesne nasledovali Filipínci v Nórsku, ktorí počas týždňa okolo sviatku zaľúbených poslali priemerne o 24 dolárov viac; za nimi sa umiestnili Filipínci na Novom Zélande, odkiaľ prevodom poukázali v priemere o 12,5 dolára viac - v porovnaní s predchádzajúcim týždňom. Vládne údaje z porovnávania nie sú dostupné. Štatistiky centrálnych bánk ukazujú, že celkovo najviac peňazí posielajú domov Filipínci v USA, za nimi sa umiestňujú Filipínci v Saudskej Arábii a nasledujú tí v Spojených arabských emirátoch (SAE), sumarizuje agentúra AP. Podľa Svetovej banky finančné prevody migrantov na účty na Filipínach dosiahli v roku 2015 výšku 28,48 miliardy dolárov, čo bola tretia najvyššia suma po Indii a Číne. V zahraničí žijú a pracujú milióny Filipíncov. Tí posielajú do vlasti peniaze, ktoré tvoria približne desať percent hrubého domáceho produktu (HDP) Filipín. Spoločnosť WorldRemit so sídlom v Londýne poskytuje službu internetového prevodu finančných prostriedkov odosielateľom vo vyše 50 krajinách, ale dnes zverejnené údaje sa týkali osobitne peňazí zasielaných na Filipíny.


Na daniach a odvodoch vyberie štát o stovky miliónov eur viac

Hlavným ťahúňom je pozitívny vývoj na trhu práce.

BRATISLAVA. Výber daní a odvodov by mal byť v nasledujúcich rokoch o 252 až 400 miliónov eur vyšší, ako predpokladal štát ešte vo februári. Vyplýva to z aktuálnej daňovej prognózy Inštitútu finančnej politiky (IFP) Ministerstva financií SR. Na zvýšenie odhadu príjmov má vplyv najmä rastúca ekonomika, pozitívny vývoj na trhu práce, ale aj aktualizácia legislatívy. V tomto a budúcom roku sa majú daňové a odvodové príjmy zvýšiť zhodne o 252 miliónov eur. V roku 2020 by mal byť ich výber vyšší už o 300 miliónov eur a v roku 2021 o 400 miliónov eur, očakávajú analytici rezortu financií. "Až dve tretiny výnosu prináša makroekonomická prognóza. Tá pôsobí hlavne cez trh práce, ktorý láme historické rekordy. Oproti predchádzajúcej prognóze sa zlepšila efektívnosť výberu dane z pridanej hodnoty (DPH), ako aj odhad vyrovnania korporátnej dane za rok 2017," konštatuje IFP vo svojom komentári. Očakávaný ekonomický vývoj má pozitívny vplyv na daňové základne, a teda aj na výber daní na celom horizonte prognózy. Hlavným ťahúňom je pretrvávajúci pozitívny vývoj na trhu práce, ktorý priamo ovplyvňuje odvody a daň z príjmov fyzických osôb. "Vyššie disponibilné príjmy domácností sa pretavujú do ich silnejšej spotreby a výberu DPH," dopĺňa inštitút. Aktualizovaný odhad vplyvu legislatívy zvyšuje príjmy na celom horizonte prognózy. "Daň z poistenia od roku 2019 nahradí exitujúci odvod z poistného. Ročné zúčtovanie sociálnych odvodov navyšuje príjmy od roku 2021," avizuje IFP.


Britský parlament bude hlasovať o alternatívnych brexitových scenároch

Británia mala pôvodne oficiálne opustiť Úniu 29. marca.

LONDÝN. Britská vláda utrpela v procese brexitu ďalšiu porážku, keď poslanci Dolnej snemovne parlamentu schválili v stredu večer tesnou väčšinou 27 hlasov dodatok, podľa ktorého budú v stredu hlasovať o alternatívach k dohode o vystúpení Spojeného kráľovstva z EÚ. Informovala o tom spravodajská televízia Sky News. Návrh konzervatívneho poslanca Olivera Letwina podporilo 329 poslancov, proti bolo 302 zákonodarcov. Hlasovali zaň ho aj traja štátni tajomníci _ Richard Harrington, Alistair Burt a Steve Brine _, ktorí zároveň podali demisiu. Harrington obvinil vládu premiéra Theresy Mayovej, že "hrá ruletu so životmi" pracujúcich ľudí a firiem. Schválený návrh umožní sériu indikatívnych hlasovaní o alternatívnych brexitových scenároch, napríklad zotrvaní Británie v colnej únii alebo v jednotnom trhu či druhé referendum o brexite. Hoci každé hlasovanie bude nezáväzné, bude mať politickú váhu a naznačí, ktorý scenár by mohol získať v parlamente väčšinu. Britská premiérka Theresa Mayová v pondelok na úvod rozpravy vyhlásila, že dohoda o odchode Británie z EÚ, ktorú jej vláda uzavrela s Bruselom, zatiaľ nemá dostatočnú podporu poslancov Dolnej snemovne. Podľa pôvodného plánu sa o dohode o odchode Británie z EÚ malo tretíkrát hlasovať v utorok alebo stredu. Premiérka však povedala, že po tom, ako poslanci dohodu už dvakrát odmietli, dá o nej hlasovať až vtedy, keď si bude istá, že parlament ju schváli. Británia mala pôvodne oficiálne opustiť EÚ 29. marca. Mayová však minulý týždeň na summite EÚ v Bruseli dosiahla odklad brexitu prinajmenšom do 12. apríla, čo sa stane vtedy, keď parlament ani tretíkrát neschváli "rozvodovú dohodu". Ak by však britský parlament dohodu na tretí pokus schválil, odišla by Británie z Únie až 22. mája.


Dopravná hádanka: Viete, ako sa v križovatke správne presúvať medzi jazdnými pruhmi? (riešenie)

Pred prezidentským palácom sa vodiči nevedia dohodnúť.

Ak idú autá pred križovatkou v jednom pruhu a za križovatkou pokračuje cesta viacerými pruhmi, vodič si môže vybrať, v ktorom pruhu bude pokračovať, za predpokladu, že pritom dá prednosť v jazde autám, ktorým má v tej križovatke dať prednosť. Ak je pred križovatkou aj za križovatkou viacero priebežných pruhov, mali by sa vodiči radiť podľa tak, aby za križovatkou pokračovali v poradí sprava v rovnakom pruhu, ako pred križovatkou, aby sa v križovatke nepomiešali. Ak je na zaraďovanie do priebežného jazdného pruhu zriadený pripájací pruh, je vodič povinný pred zaradením sa do priebežného jazdného pruhu použiť tento pruh. V prípade Hodžovho námestia sú aj v križovatke nakreslené vodiace čiary, ktoré ukazujú, že vodiči idúci v pravom pruhu majú celý čas pokračovať v pravom pruhu, vodiči v ľavom pruhu môžu pokračovať buď v prostrednom pruhu (druhom sprava), alebo v ľavom pruhu, ktorý je odbočovací na Palisády. Pravý pruh totiž ďalej pokračuje ako priebežný, ľavý sa rozdeľuje na priebežný na Štefánikovu a odbočovací na Palisády Ak chcú vodiči z pravého pruhu pokračovať v prostrednom pruhu, musia dať vodičom v prostrednom pruhu prednosť, čiže sa musia správať tak, aby ten, kto má prednosť v jazde, nemusel náhle zmeniť smer alebo rýchlosť jazdy. Najrozumnejšie je meniť jazdné pruhy buď ešte pred križovatkou, alebo až za ňou.


Kladno potvrdilo záujem o Réwaya, mohol by hrať vo formácii s Jágrom

Slovák by sa mal v najbližších dňoch hlásiť na tréningu.

KLADNO. Slovenský hokejista Martin Réway by sa mal v najbližších dňoch hlásiť na tréningu českého extraligového klubu z Kladna. Jeho majiteľom je Jaromír Jágr, ktorý by v ňom mal opäť aj aktívne pôsobiť. Informoval o tom vo štvrtok portál idnes.cz. "Máme o neho záujem, rokujeme spolu," uviedol tlačový hovorca Rytíři Kladno Vít Heral. Viac oficiálnych informácií ale neposkytol a nie je teda jasný ani termín, kedy by sa mal Réway prvýkrát objaviť s tímom na ľade. Podľa idnes.cz by teoreticky mohol nastupovať na ľavom krídle Jágrovej formácie, kde by mal centra hrať David Stach. Ten dal Kladnu prednosť pred Spartou, kde mal už podpísaný kontrakt. Dvadsaťštyriročný Réway sa po zdravotných problémoch snaží o návrat do vrcholového hokeja. Mal sa údajne predstaviť aj na skúške v pražskej Sparte, ale zišlo z toho. Réway odohral za Spartu Praha v rokoch 2014-2015 jeden a pol sezóny. Aj ročník 2015/2016 začal v pražskom klube a hoci patril k najproduktívnejším hráčom, zamieril do švajčiarskeho klubu Fribourg-Gottéron. Aj v jeho drese patril k najproduktívnejším a sezónu zakončil účasťou na MS v Rusku. Potom však jeho nádejnú kariéru pribrzdilo ochorenie srdca, pre ktoré vynechal celú sezónu 2016/2017. V nasledujúcom ročníku sa pokúsil presadiť sa v AHL, nevyšiel mu však ani následný angažmán v Slovane Bratislava. O reštart sa pokúsil v lete 2018 v Hradci Králové, ale v tíme českého extraligistu si nevybojoval zmluvu. V ročníku 2018/2019 sa na dva zápasy objavil v druholigovom Dolnom Kubíne a dohral ho desiatimi zápasmi v druhej najvyššej súťaži vo Švédsku.


V najbližšom období má vzniknúť desať klientskych pracovísk

BRATISLAVA. Na celom Slovensku je v súčasnosti otvorených 55 klientskych pracovísk. Cieľom rezortu vnútra je, aby ich postupne vzniklo až 79, z toho približne desať v priebehu tohto alebo budúceho roka. Pre TASR to uviedla ministerka vnútra Denisa Saková (Smer). "Tých 55 je otvorených, zhruba ďalších desať klientskych pracovísk je momentálne vo výstavbe, pretože tie klientske pracoviská sú umiestnené v budovách, ktoré si vyžiadali rozsiahle stavebné úpravy, to znamená, museli sme robiť verejné obstarávanie, ktoré je časovo zdĺhavejšie. Tie budú otvorené v priebehu tohto a budúceho roka," povedala Saková. Cieľom rezortu vnútra je postupne otvoriť klientske centrá vo všetkých okresných mestách, ale aj v ďalších, tak aby občan nemusel cestovať z dôvodu vybavenia agendy viac ako 50 kilometrov či viac ako hodinu verejnou dopravou.


Požiar v japonskom štúdiu si vyžiadal 33 mŕtvych, oheň založil podpaľač

KJÓTO. Požiar v štúdiu animovaného filmu v japonskom meste Kjóto si vyžiadal 33 mŕtvych. Informáciu potvrdil zástupca tamojších hasičov, podľa ktorého ďalších 36 osôb utrpelo zranenia. Desať z nich je v kritickom stave. Dodal, že už našli všetky obete incidentu.Na prvom podlaží trojposchodovej budovy našli dve telá, na ďalšom podlaží objavili jedenásť mŕtvych a na poslednom zomrelo 20 osôb. Niektorí z nich skolabovali na schodoch vedúcich na strechu. Podľa agentúry Reuters ide o najhoršiu masovú vraždu v krajine za takmer dve desaťročia. Ako informovala japonská televízia NHK, útočník vykríkol "zomrite" predtým, ako okolo trojposchodovej budovy rozlial pravdepodobne benzín, ktorý zapálil. Oheň pohltil celú budovu a z jej okien stúpal biely a čierny dym. Viacero ľudí je v kritickom stave. Zranenia utrpel aj podozrivý, ktorého následne previezli do nemocnice. Polícia ho vyšetruje pre podozrenie z podpaľačstva. V čase vypuknutia požiaru sa v budove podľa hasičov nachádzalo vyše 70 ľudí, väčšine sa však podarilo pred plameňmi uniknúť. Požiar sa medzičasom už podarilo uhasiť a momentálne vo vnútri pátrajú po prípadných ďalších obetiach. Kontakt sa nedarí nadviazať s približne 18 ľuďmi, nie je však jasné, či boli všetci vo štvrtok v práci. V čase požiaru sa v budove nachádzalo 70 ľudí, z ktorých väčšine sa podarilo dostať sa von.


Za homofóba roka sú nominovaní Harabin, Mistrík, aj predstavitelia cirkvi

Do hlasovania o víťazovi sa môže zapojiť každý do 5. júla.

BRATISLAVA. Medzi nominovanými na anti-cenu Homofób roka sú neúspešní prezidentskí kandidáti Štefan Harabin a Róbert Mistrík, ako aj traja predstavitelia cirkvi. Popri trnavskom arcibiskupovi Jánovi Oroschovi a košickom eparchovi Milanovi Chauturovi je nominovaný kňaz Marián Kuffa už tretí raz. Siedmy ročník anti-ceny Homofób roka vyhlásili mimovládne organizácie Inštitút ľudských práv (IĽP) a Dúhové Slovensko pri príležitosti dnešného Medzinárodného dňa proti homofóbii. Agentúru SITA o tom informoval riaditeľ IĽP a spoluzakladateľ Dúhového PRIDE Peter Weisenbacher. Do hlasovania o víťazovi sa môže zapojiť každý na webstránke ludskeprava.sk/homofob až do piatka 5. júla.Medializované výroky známych osobností podľa Weisenbachera hrajú dôležitú úlohu vo vnímaní menšín spoločnosťou. "Aj takto sa tvoria názory ľudí, ktoré môžu byť tolerantné, alebo naopak vedúce k spoločenskému napätiu, diskriminácii a porušovaniu ľudských práv. Trendom v ankete je síce úbytok vulgarizmov, no homofóbne výroky akoby sa presunuli od extrémistov do stredného prúdu a tradičných cirkví,“ podotkol.Sudcu Najvyššieho súdu Štefana Harabina nominovali za výrok: „Nie je možné, aby na základných školách naše deti učili dvaja homosexuáli, čo je v rozpore s ústavou.“ Róbert Mistrík sa do nominácie o anti-cenu dostal pre vyjadrenie: „Som proti tomu, aby páry rovnakého pohlavia mohli adoptovať deti. Tieto deti si to nezaslúžia, nemôžu sa k tomu vyjadriť a mohlo by to mať pre ne veľkou traumou v budúcnosti.“ Gréckokatolíckeho biskupa Milana Chautura medzi nominovaných zaradili pre konštatáciu: „Zdá sa, že podobným scenárom chce ktosi rozbíjať cirkev aj u nás. A to cez útoky na cirkev a jej predstaviteľov, na rodinu spôsobom LGBT a tiež útoky na ľudskú a osobnostnú personalitu cez gender-ideológiu.“ Youtubový kazateľ Marián Kuffa si miesto medzi nominovanými vyslúžil vetou: „KGB či Gestapo mohlo zasiahnuť proti suverenite štátu podobne ako niektoré úrady, výbory či komisie medzinárodných organizáciií Dnes majú liberáli a genderisti výbor GREVIO.“ Trnavský arcibiskup Ján Orosch je v siedmom ročníku anti-ceny Homofňob roka pre vyjadrenie: „Keď cítia vzťah lásky dvaja muži jeden k druhému, majú sa radi a založia nejaké spoločenstvo, to nie je hriech - ako toto môže povedať kresťanský katolícky politik?“Víťazmi ankety sa v minulosti stali predseda Ľudovej strany Naše Slovensko Marián Kotleba, hovorca Aliancie za rodinu Anton Chromík, či poslanec Štefan Kuffa za svoj výrok o topení gejov, aj Konferencia biskupov Slovenska (KBS) s tvrdením, že ľudskoprávni aktivisti sú „aktéri kultúry smrti“. Cenu si však odmietli prevziať. Minulý rok si ako prvý cenu prevzal predseda Národnej rady SR Andrej Danko. Podľa organizátorov anti-ceny po stretnutí so zástupcami mimovládnych organizácií aj zmiernil svoj postoj k LGBT menšine.Trofejou pre víťaza je štylizovaný piktogram, zdeformovaná tvár, ktorá v sebe ukrýva aj nápis 4 percentá, teda tradične chápaný podiel neheterosexuálnych osôb v populácii. „Aj takýmto spôsobom môžeme povedať, že LGBT ľudí si vážime, v dobe, keď nenávisti v spoločnosti stále pribúda, je to potrebné viac ako kedykoľvek predtým,“ povedala Alena Krempaská z Inštitútu ľudských práv.Inštitút ľudských práv je občianske združenie, ktorého cieľom je podporovať rovný prístup k všetkým deklarovaným ľudským právam pre všetkých. Dúhové Slovensko je neformálne združenie LGBT aktivistov a aktivistiek, ktorí sa angažujú za komplexné zrovnoprávnenie LGBT osôb.


Protestujúci v Maďarsku žiadali zmenu volebného zákona

Protestujúci na uliciach vyzývali aj k prepočítaniu hlasov v minulotýždňových voľbách.

BUDAPEŠŤ. Desaťtisíce Maďarov žiadali v sobotu v Budapešti prepočítanie hlasov z nedeľňajších parlamentných volieb, úpravu volebného zákona, posilnenie demokracie a obnovenie nezávislosti verejnoprávnych médií. Účastníci s maďarskými zástavami i zástavami Európskej únie sa zhromaždili o 17.30 h pri Opere, odkiaľ sa vydali na Kossuthovo námestie pred budovu parlamentu. Pozvanie organizátorov na pochod prijali viaceré opozičné strany. Zhromaždenie inicioval 21-ročný študent masmediálnej komunikácie Örs Lányi na Facebooku, k nemu sa pridali ďalší šiesti dobrovoľníci, ktorí podujatie pomohli pripraviť. Účasť avizovalo 32.000 ľudí. Protesty sa konajú aj mimo Budapešti (v Győri), ako aj v zahraničí (v Berlíne a Londýne). Lányi v piatok uviedol, že dôvodom zvolania demonštrácie je frustrácia a sklamanie z vývoja a výsledkov volieb, ktoré ziskom dvojtretinovej väčšiny v parlamente vyhral vládny blok Fidesz - Kresťanskodemokratická ľudová strana (KDNP). Podotkol, že takéto podujatie ešte nikdy neorganizoval, a že ide o občiansku iniciatívu. Protestný pochod zabezpečuje množstvo policajtov. Na ulici Alkotmány, ktorá vedie k budove parlamentu, už vo štvrtok poriadkové sily namontovali viacero provizórnych kamier.


Prieskum favorizuje v ukrajinských prezidentských voľbách Tymošenkovú

V prieskume skončil súčasný prezident Petro Porošenko piaty so ziskom 8,3 percenta hlasov.

KYJEV. V prieskumoch verejnej mienky pred prezidentskými voľbami na Ukrajine vedie predsedníčka strany Vlasť (Baťkivščyna) a expremiérka Julija Tymošenková. Prieskum vykonal Ukrajinský inštitút sociálneho výskumu pomenovaný po Olexandrovi Jaremenkovi, informovala agentúra Interfax-Ukrajina. Výsledky prieskumu inštitút prezentoval v stredu v Kyjeve. Zarátal hlasy len tých respondentov, ktorí vyjadrili ochotu zúčastniť sa na prezidentských voľbách. Z výsledkov vyplýva, že Tymošenkovú podporilo 20,3 percenta respondentov. Na druhom mieste skončil líder Občianskej pozície Anatolij Hrycenko (14,8 percenta), tretí je šéf Opozičného bloku Jurij Bojko (12,3 percenta) a štvrtý predseda Radikálnej strany Oleh Ľaško (10,2 percenta). Súčasný ukrajinský prezident Petro Porošenko skončil ako piaty so ziskom 8,3 percenta hlasov. Prezidentské voľby by sa na Ukrajine mali konať 31. marca 2019. V májových prieskumoch verejnej mienky Tymošenková viedla s 13 percentami. Porošenko sa v tomto prieskume umiestnil na štvrtom mieste. V prezidentských voľbách v máji 2014 zvíťazil Porošenko, keď získal takmer 55 percent hlasov. Druhá v poradí skončila Tymošenková s takmer 13 percentami.


Produkcia masla je u slovenských výrobcov na rovnakej úrovni ako vlani

Dovoz masla na Slovensko sa medziročne zníži.

BRATISLAVA. Produkcia masla je u výrobcov v SR na tej istej úrovni ako vlani. Uviedol to pre TASR prezident Slovenského mliekarského zväzu (SMZ) Stanislav Voskár v súvislosti s medializovanými informáciami o zvýšení cien masla. Dovoz masla na Slovensko sa podľa neho medziročne znížil o 23 %. Produkcia masla v EÚ je však podľa jeho informácií medziročne nižšia o 6 %, čo v ročnom vyjadrení predstavuje pokles ponuky o 133.000 ton. "Zásoby masla v EÚ boli vlani na úrovni 100.000 ton, dnes sú tieto sklady prázdne, čo znamená zníženie ponuky masla o 233.000 ton," priblížil. Export masla z EÚ do tretích krajín je podľa neho medziročne nižší o 18 %. Podľa Voskára sú to dôsledky mliečnej krízy - prebytky mlieka a mliečnych produktov v EÚ v rokoch 2015, 2016, ktoré vyvolali extrémny prepad cien surového kravského mlieka, ukončovanie chovu dojníc (na Slovensku sme stratili 10 % produkčných chovov) a následné "opatrenia" Európskej komisie vyplatiť 150 miliónov eur farmárom, ktorí znížia alebo ukončia produkciu mlieka. Výsledkom týchto opatrení podľa prezidenta SMZ je, že EÚ sa "prehupla" do nedostatku mlieka, hlavne nedostatku mliečneho tuku, čím cena smotany naštartovala na historický rast. "Intervenčné nákupy masla, ktoré mali pomôcť trhu v riešení prebytkov v roku 2016, vyústili vlani v lete do skladovej zásoby masla 100.000 ton a dnes sú tieto sklady prázdne," dodal Voskár.


Protest taxikárov v Madride sa po 16 dňoch skončil neúspechom

Požadovali oprísnejšiu reguláciu činnosti turistických dopravných služieb ako Uber alebo Cabify.

MADRID. Neúspechom sa skončil v stredu po 16 dňoch v Madride štrajk taxikárov, ktorí požadovali od miestnej samosprávy prísnejšiu reguláciu činnosti turistických dopravných služieb, akými sú napríklad Uber alebo Cabify. Informovala o tom agentúra AP. Podľa miestnej asociácie profesionálnych taxikárov Elite Taxi sa v stredajšom hlasovaní vyjadrilo za ukončenie štrajku 53 percent z celkového počtu 7000 zúčastnených vodičov. Madridskí taxikári sa štrajkom pokúšali od regionálnej vlády dosiahnuť podobné ústupky, aké sa podarilo vybojovať ich kolegom v Barcelone. Tam sa katalánska vláda a taxikári dohodli na kompromise, podľa ktorého si musia používatelia uvedených služieb objednať auto minimálne 15 minút pred plánovaným odjazdom. Predstavitelia spoločností Uber a Cabify už v tejto súvislosti oznámili svoje rozhodnutie ukončiť v Barcelone svoju činnosť. Pracovníci taxislužieb začali protest v hlavnom meste s neobmedzenou dĺžkou trvania v pondelok 21. januára.


Kurz sa stretol s Orbánom, kritizoval ho za médiá aj politiku

Maďarsko kritizujú viaceré štáty pre obavy o stav právneho štátu a slobodu médií.

VIEDEŇ. Rakúsky spolkový kancelár Sebastian Kurz v utorok vo Viedni na pracovnom stretnutí hovoril s predsedom maďarskej vlády Viktorom Orbánom aj o stave maďarskej demokracie a právneho štátu. Túto informáciu Kurzovej kancelárie zverejnilo internetové vydanie rakúskeho denníka Der Standard. "Kurz so svojim hosťom hovoril aj o obavách týkajúcich sa stavu právneho štátu a slobody médií, pre ktoré dostáva Maďarsko kritiku na medzinárodnej scéne," citoval Der Siandard z vyjadrenia kancelárie rakúskeho premiéra. Maďarský spravodajský server Hvg.hu v tejto súvislosti uviedol, že Orbán túto skutočnosť na tlačovej konferencii neprízvukoval.


Uber za prvý štvrťrok prerobil miliardu dolárov

Uber prerobil napriek tomu, že zvýšil tržby.

SAN FRANCISCO. Americký prevádzkovateľ alternatívnej taxislužby Uber Technologies v prvom štvrťroku 2019 napriek rastu tržieb prerobil miliardu dolárov. V piatok to oznámila samotná firma. Hospodárske výsledky zverejnila prvý raz od svojho vstupu na burzu. Strata sa prehĺbila z 887 miliónov dolárov v poslednom štvrťroku minulého roka. Štvrťročné tržby podniku sa medziročne zvýšili o 20 percent na 3,1 miliardy dolárov. Výsledky spoločnosti tak boli v súlade s očakávaním, napísala agentúra Reuters. S akciami Uberu sa začalo obchodovať 10. mája na newyorskej burze. Primárna verejná ponuka akcií Uberu bola najväčšia od roku 2014, kedy svoje akcie uviedol na burzu čínsky internetový predajca Alibaba. Emisná cena akcií Uberu bola stanovená na 45 dolárov, čo celý podnik ohodnotilo na viac ako 82 miliárd dolárov. Po vstupe na burzu však akcie oslabili a v súčasnosti sa ich hodnota pohybuje zhruba desať percent pod emisnou cenou.


Na japonský ostrov Okinošima môžu vstúpiť len muži

Návštevníci majú povolený vstup len jediný deň v roku.

TOKIO. Na juhozápade Japonského mora pri vstupe do Cušimského prielivu sa nachádza malý ostrov Okinošima. Leží 55 kilometrov od pobrežia ostrova Kjúšu a 65 kilometrov od brehov ostrova Cušima. Je dlhý jeden a pol kilometra, šírka nepresahuje kilometer a celková rozloha je len 97 hektárov. Z hľadiska správy patrí k japonskému mestu Munakata, ktoré je súčasťou prefektúry Fukuoka. Zaujímavé na ostrove je to, že celý je šintoistickou svätyňou, nesmú naň vstúpiť ženy a jeho jediným trvalým obyvateľom je správca svätyne. Výbor Svetového dedičstva UNESCO schválil na svojom tohtoročnom zasadnutí v Krakove zaradenie ostrova a ďalších pamiatok v meste Munakata medzi svetové kultúrne dedičstvo UNESCO, pripomenula BBC. Okinošima je posvätným miestom minimálne od 4. storočia nášho letopočtu. Počas náboženských obradov boli na ostrove ponechané ako obete rôzne predmety. Niektoré z nich pochádzajú zo zámoria, čo je dôkazom kultúrnej výmeny medzi Japonskom, Kórejským polostrovom a ázijským kontinentom už v ranom stredoveku. Na ostrove sa nachádza šintoistická svätyňa Okicu, postavená v 17. storočí, kde sa konali modlitby za bezpečnosť námorníkov. Predtým, ako muži vystúpia na ostrov, musia odovzdať svoje oblečenie a podstúpiť očistný rituál v mori. Pri odchode si nesmú vziať nijaké suveníry alebo prezradiť podrobnosti o svojej návšteve. Na ostrov môžu návštevníci vstúpiť jediný deň v roku - 27. mája. Môže ich byť maximálne 200.


Firma Shell dostala v Pakistane dvojmiliónovú pokutu za haváriu cisterny

ISLAMABAD. Pakistanský regulátor udelil pokutu miestnej pobočke energetické firmy Shell za nešťastie, pri ktorom prišlo v júni o život vyše 200 ľudí. Firma musí zaplatiť 257 miliónov rupií (2,1 milióna eur). Regulátor dospel k záveru, že pakistanská pobočka firmy Shell nesie zodpovednosť za výbuch cisterny, ktorý 25. júna v provincii Pandžáb spôsobil smrť 209 ľudí a zranenia šiestich desiatok osôb. Vozidlo s pohonnými hmotami sa prevrátilo na diaľnici pri meste Bahávalpur. Medzi obeťami boli hlavne miestni ľudia, ktorí sa zbehli k miestu, aby si vzali vytekajúci benzín. Cisterna však explodovala. Regulátor dospel k záveru, že nehodu spôsobilo neprofesionálne konanie a nedodržania bezpečnostných predpisov. Pakistanská sekcie firmy Shell sa k pokute vyjadrila e-mailom, v ktorom konštatuje, že "rešpektuje regulátora, bude spolupracovať s vyšetrovateľmi a vykoná tiež vlastné vyšetrovanie". Firma si cisternové vozidlo najala od inej spoločnosti na prepravu pohonných hmôt. V minulých dňoch vo vyhlásení uviedla, že zaistenie bezpečnosti pri preprave nákladov je jej prioritou. "Naše vozidlá prechádzajú pravidelnou údržbou a kontrolou," stojí vo vyhlásení. Shell sa môže proti rozhodnutiu regulátora odvolať. Rozhodnutie o finančnom vyrovnaní zahŕňa pokutu vo výške desiatich miliónov rupií, ďalej milión rupií za každú obeť a pol milióna rupií za zraneného. Regulátor vo svojej správe kritizuje tiež pandžábsky úrady a správu diaľnic za to, že miesto nehody včas nezabezpečili a nezabránili prístupu ľudí. Vláda štátu Pandžáb začala vlastné vyšetrovanie policajného postupu.


Prieskum Focusu: Súdom nedôveruje väčšina ľudí, problém je korupcia

Súdom úplne dôverujú len štyri percentá opýtaných.

BRATISLAVA. Slovenským súdom nedôveruje väčšina ľudí. Vyplýva to z prieskumu agentúry Focus, ktorý si objednal Najvyšší súd (NS). Za najzávažnejší problém slovenského súdnictva považuje tretina respondentov korupciu. Na tlačovej konferencii o tom informovala predsedníčka Najvyššieho súdu Daniela Švecová. Súdom podľa prieskumu nedôveruje 64 percent opýtaných, z toho 42 percent im skôr nedôveruje a 22 percent im nedôveruje vôbec. Dôveru voči súdom prejavilo 34 percent opýtaných, keď im v prieskume skôr dôverovalo 30 percent respondentov a úplne dôverovali štyri percentá. Dve percentá opýtaných nevedeli alebo nechceli odpovedať na otázku: "Do akej miery dôverujete slovenským súdom a súdnictvu?" Čo sa týka najzávažnejších problémov slovenského súdnictva, ktoré respondenti prieskumu vnímali, dominovala korupcia na súdoch s výsledkom 33 percent. Ďalší veľký problém je podľa Slovákov dĺžka súdnych konaní, ktorú kritizuje 29 percent opýtaných. Rovnosť pred zákonom vníma ako problém 20 percent opýtaných a netransparentnosť súdnych rozhodnutí zase 15 percent. Tri percentá na otázku nevedeli alebo nechceli odpovedať. Focus sa v prieskume pýtal aj na orientáciu v slovenskom právnom systéme, v ktorom sa podľa vlastnej úvahy orientuje celkom až veľmi dobre iba 30 percent respondentov, zatiaľ čo 67 percent odpovedalo, že sa vyzná málo až vôbec. Prieskum hodnotil aj mieru spokojnosti s prácou Najvyššieho súdu. Jeho prácu hodnotí prevažne dobre 42 percent opýtaných, šesť percent ju hodnotí veľmi dobre a nespokojných je 38 percent, z ktorých bolo veľmi nespokojných sedem percent opýtaných. Zlepšenie v hodnotení práce Najvyššieho súdu prisudzuje Švecová aj skráteniu dĺžky súdnych konaní, ktoré považuje za kľúč k získaniu dôvery ľudí v súdy. "Na tejto téme sme päť rokov intenzívne pracovali a pozitívne čísla v tejto oblasti považujem za jasný signál, že chrániť práva a slobody každého je našou absolútnou prioritou," uviedla Švecová na margo 70-percentného skrátenia priemernej dĺžky konania na Najvyššieho súdu za posledných päť rokov. Priemerná dĺžka konania sa tak skrátila z 245 dní v roku 2014 na 74 dní v roku 2019.


Autobus sa zrazil s autom a vyletel z nadjazdu

RUŽINOV. Pod bratislavským Prístavným mostom havaroval v stredu krátko po 13.00 h autobus mestskej hromadnej dopravy. Išlo o linku číslo 70, ktorá sa zrazila s autom. Autobus potom zdemoloval zvodidlá, zbehol z nadjazdu, a skončil na trávnatom svahu. „Vodič autobusu sa snažil duchaprítomne vyhnúť kolízii pričom prerazil zvodidlá a vyšiel mimo cesty. Náš vodič a piati cestujúci sú ľahko zranení,“ povedala pre denník SME hovorkyňa Bratislavského dopravného podniku Adriana Volfová. Dopravnú nehodu vyšetruje dopravca aj polícia. Podľa doterajších informácií vchádzala do kruhového objazdu z diaľnice D1 smerom na Prístavnú ulicu Škoda Fabia Combi. "Z doposiaľ presne nezistených príčin došlo k zrážke s autobusom prechádzajúcim po kruhovom objazde smerom na Bajkalskú ulicu," uviedla bratislavská krajská policajná hovorkyňa Lucia Mihalíková. Na mieste nehody zasahovali dve posádky záchrannej služby aj hasičská ambulancia. Polícia eviduje šiestich zranených, vodiča a spolujazdkyňu z auta a štyroch cestujúcich. Všetkých previezli na ošetrenie do bratislavských nemocníc v Ružinove, na Antolskej ulici v Petržalke a v Starom Meste.. "Ošetrili sme spolu päť osôb, ktoré utrpeli najmä povrchové poranenia hlavy, odreniny a pomliaždeniny," uviedla Alena Krčová, hovorkyňa Operačného strediska záchrannej zdravotnej služby (OSZZS). "Výsledok dychovej skúšky na zistenie alkoholu bol u oboch vodičov negatívny," doplnila Mihalíková. Škoda bola predbežne vyčíslená na vyše 13 500 eur.


Finančná bublina klope na dvere, čo by jej prasknutie znamenalo?

Nie je otázka, či bublina praskne, ale kedy. Mnoho ekonómov a tvorcov politiky nemá skúsenosti so súčasnou situáciou.

BRATISLAVA. „Sme súčasťou najväčšieho finančného experimentu v histórii a jeho možné dôsledky sú nám zatiaľ neznáme,“ cituje Financial Times lorda Rothschilda, potomka bankovej dynastie a súčasného šéfa investičnej spoločnosti Capital Partners. Čo to znamená? Ocitli sme sa v období, keď je cena akcií a dlhopisov v rekordných výškach. A čoraz viac ekonómov hovorí o ekonomickej bubline. Že ste o nej nepočuli? Má aj iné názvy – špekulatívna bublina, trhová bublina, cenová bublina alebo finančná bublina. Aj napriek tomu, že si mnohí ľudia myslia, že sa ich bublina na trhu netýka, pretože neinvestujú, opak je pravda. Spomeňme si na rok 2007, vtedy si tiež mnohí mysleli, že hypotekárna kríza je len problémom Ameriky. A na ďalších niekoľko rokov sme sa ocitli vo finančnej kríze, ktorá znamenala výrazné zvýšenie nezamestnanosti, nielen v USA, ale aj v Európe. Súčasné nafúknutie cien (a aj bubliny) sa týka najmä dvoch trhov, a to akcií veľkých amerických firiem a štátnych cenných papierov. Akcie päťsto najväčších amerických firiem sa napríklad obchodujú s mediánovou hodnotou vyššou o 18 percent oproti 10-ročnému priemeru, píše Financial Times. Dôvodom nafukovania je tlačenie lacných peňazí, ako aj súčasné obdobie extrémne nízkych úrokových sadzieb. Teda to, vďaka čomu máme v súčasnosti historicky najlacnejšie úvery a hypotéky. Banky sa takto snažia naštartovať rast ekonomiky a cien, a preto sa americká aj európska centrálna banka pri poslednom zasadnutí rozhodli svoju terajšiu politiku nemeniť. Úrokové sadzby ponechali na súčasných hodnotách. Podľa ekonóma Saxo Bank Christophera Dembika ani nemajú inú možnosť, keďže väčšina vlád nie je pripravená zakročiť s cieľom stimulovať ekonomiku prostredníctvom nižších firemných daní a výdavkov na vzdelanie a infraštruktúru. „Podobnej situácii trh nečelil už viac ako päťdesiat rokov, čo znamená že mnoho ekonómov a tvorcov politiky nemá skúsenosti s touto situáciou,“ hovorí analytik Capital Markets Ladislav Popovič. Že sa trhy nesprávajú štandardne, sme mohli vidieť aj po júnovom brexite, keď trhy rástli neočakávanou rýchlosťou. Aj keď ekonómova predpokladali skôr opak. Pre ekonómov je táto situácia nová, niektorí majú väčšie, iní menšie obavy. Väčšina sa však zhoduje, že otázkou nie je, či bublina praskne, ale kedy, v akej sile praskne a čo prinesie. Súčasný stav preto nazývajú finančný experiment. Ak by sa na trhu bublina nachádzala, tak jej prasknutie je podľa Popoviča zvyčajne sprevádzané rastom nezamestnanosti, prudkým poklesom akciových trhov a nízkym hospodárskym rastom. V postate by sme sa mohli ocitnúť v ďalšej finančnej kríze. A to len chvíľu po tom, ako sme si vydýchli po ten poslednej. To znamená, že firmy by mali menej zákaziek a počet ľudí bez práce by sa opäť zvyšoval. Priveľmi priaznivo by sa nevyvíjali ani platy. Na rozdiel od minulosti by ale podľa Dembika vlády zrejme zareagovali omnoho rýchlejšie a prijali by opatrenie na zmiernenie následkov. „Z tohto dôvodu by kríza mohla trvať kratšie ako Veľká finančná kríza,“ hovorí. Problémy by podľa neho mohli mať aj banky. Najmä tie, ktoré nedávno neprešli alebo len tesne prešli záťažovými testami. Napríklad jedna z najstarších bánk sveta, talianska Monte dei Paschi di Siena. Podľa Demnika je v súčasnosti ťažko odhadnúť veľkosť dosahu na banky. Mohlo by sa ale stať, že by museli centrálne banky až obmedziť nalievanie peňazí do finančného systému. „Potom by sme mohli očakávať, že niektoré vlády budú musieť zachrániť banky pred bankrotom, rovnako ako sa stalo v roku 2007,“ dodáva. Prípadná kríza by nás však nemala zasiahnuť v takej sile ako na prelome rokov 2008 a 2009, za ktorú mohli najmä zlé hypotekárne úvery. Banky totiž prijali nové prísnejšie pravidlá, ktoré by opakovaniu mali zabrániť. Tento text ste mohli čítať vďaka tomu, že platíte za obsah. Vážime si to.


Čínsky minister zahraničných vecí pricestoval do Severnej Kórey

Významnejšie diskusie o jadrových zbraniach Pchjongjangu sa očakávajú medzi Kim Čong-unom a americkým prezidentom Donaldom Trumpom.

SOUL. Čínsky minister zahraničných vecí Wang I pricestoval v stredu na návštevu Severnej Kórey, kde by sa mohol stretnúť s tamojším lídrom Kim Čong-unom. Podľa agentúry AP ide o snahu zabezpečiť väčšiu úlohu pre Peking v novom kole diplomatických rokovaní o jadrovom programe Pchjongjangu, ktoré je podporované Soulom a Washingtonom. Návšteva šéfa čínskej diplomacie nasleduje len niekoľko dní po tom, ako lídri Južnej a Severnej Kórey ohlásili kroky smerujúce k odstráneniu jadrových zbraní z Kórejského polostrova. Neuviedli však v tejto súvislosti presné plány či časový rozvrh. Vyslovili sa tiež za oficiálne ukončenie kórejskej vojny z rokov 1950-53 a za uskutočnenie trojstranných rozhovorov s Washingtonom alebo štvorstranných rokovaní aj s účasťou Pekingu. Významnejšie diskusie o jadrových zbraniach Pchjongjangu sa očakávajú medzi Kim Čong-unom a americkým prezidentom Donaldom Trumpom, ktorí by sa mali stretnúť v máji alebo v júni. Čína je hlavným hospodárskym partnerom Severnej Kórey. Vzájomný obchod však značne poklesol po tom, ako Peking zaviedol voči Pchjongjangu ekonomické sankcie v reakcii na jeho testy balistických rakiet a jadrovej bomby. Kim Čong-un v marci prekvapivo a po prvý raz navštívil Čínu a rokoval s tamojším prezidentom Si Ťin-pchingom, čo sa všeobecne považovalo za pokus o obnovenie vzťahov. Podľa niektorých analytikov práve implementácia sankcií zo strany Číny mohla pomôcť naštartovať diplomatické iniciatívy Pchjongjangu, hoci tamojší tajnostkársky režim sa k tejto otázke verejne nevyjadril. Čína tvrdí, že jej sankcie sú zamerané na diplomaciu, nie na potrestanie Severnej Kórey. Je proti akýmkoľvek krokom, ktoré by mohli viesť k pádu režimu, pretože by to podľa nej spôsobilo prílev utečencov cez spoločné hranice a viedlo aj k umiestneniu amerických a juhokórejských vojsk v Severnej Kórei.


Počet brigádujúcich študentov sa od začiatku roka zvýšil

Počet dohôd o brigádnickej práci študentov aj v súvislosti so začínajúcim obdobím letných brigád stúpa.

BRATISLAVA. Počet dohôd o brigádnickej práci študentov aj v súvislosti so začínajúcim obdobím letných brigád od začiatku roka postupne stúpa. Kým ku koncu januára tohto roka Sociálna poisťovňa evidovala celkom 57 665 dohôd o brigádnickej práci študentov bez dôchodkového poistenia a 22 003 dohôd s dôchodkovým poistením, k 30. aprílu tohto roka sa ich počet zvýšil o 4 555 bez dôchodkového poistenia a o 5 278 s dôchodkovým poistením. Informoval o tom hovorca Sociálnej poisťovne Peter Višváder. Ak príjem študenta z dohody o brigádnickej činnosti podľa Višvádera presiahne sumu 200 eur, vznikne mu dôchodkové poistenie aj v prípade, že požiadal o výnimku z platenia poistného. Ak má študent viacero dohôd o brigádnickej práci študentov, v jednom kalendárnom mesiaci si môže uplatniť výnimku najviac na jednu dohodu o brigádnickej práci študentov so zárobkom do 200 eur.


Mladík hrozil streľbou v pražských školách, vraj išlo o žart

Policajti zachytili podozrivú komunikáciu na sociálnych sieťach.

PRAHA. Česká polícia v pondelok varovala stredné a vysoké školy v Prahe pred možným útokom strelca, pretože policajti zachytili podozrivú komunikáciu na sociálnych sieťach, a nakoniec zistila, že školám sa vyhrážal 16-ročný mladík. Ten vyhlásil, že si všetko vymyslel. Informoval o tom portál Novinky.cz. "Pražská polícia práve zistila totožnosť páchateľa, ktorý na Twitteri písal o hrozbe streľbou v školách v Prahe. Tvrdí, že išlo o žart. Ďakujem policajtom za výbornú prácu," napísal v pondelok takisto na Twitteri český minister vnútra Jan Hamáček. Policajti neskôr dodali, že zadržali 16-ročného mladíka. "Policajtom sa priznal a uviedol, že si celú vec vymyslel," oznámili. O prípade informoval popoludní ako prvý Deník N, ktorý sa odvolal na zdroj z polície. Ten tvrdil, že na sociálnych sieťach bola zachytená komunikácia, ktorá obsahovala informácie o útoku na niektorú zo škôl. České Policajné prezídium na Twitteri vtedy uviedlo, že zaznamenalo vyhrážku streľbou na neurčených českých školách. "Prijali sme potrebné opatrenia, ktoré z taktických dôvodov nebudeme bližšie špecifikovať," dodalo policajné prezídium. Medzi prijatými policajnými opatreniami bolo aj posilnenie výkonu služby v okolí dotknutých škôl a ich informovanie. Školy podľa Deníka N zaviedli bezpečnostné opatrenia, čo potvrdil rektor Českej poľnohospodárskej univerzity Petr Sklenička i rektor Karlovej univerzity Tomáš Zima. Spomínaný policajný zdroj v tom čase nekonkretizoval, akej školy sa vyhrážka týka, dodal portál Novinky.cz. "Pristupujeme k týmto situáciám vždy s úplnou vážnosťou aj napriek tomu, že reálny základ väčšinou nemajú. Nastavené opatrenia sú teda skôr preventívne, akákoľvek panika určite nie je na mieste," uviedla ešte popoludní polícia.


Výkon priemyslu v eurozóne aj v Únii nečakane klesol

LUXEMBURG. Výkon priemyslu v eurozóne sa vo februári oproti januáru nečakane znížil. Dôvodom bol pokles výroby energií. V medziročnom porovnaní však priemyselná produkcia vzrástla. Informoval o tom európsky štatistický úrad Eurostat. Podľa Eurostatu sa priemyselná produkcia v 19 krajinách, ktoré zaviedli euro, po očistení od sezónnych vplyvov vo februári znížila o 0,3 % v porovnaní s januárom, keď medzimesačne vzrástla o 0,3 %. Aj v celej Európskej únii (EÚ) produkcia priemyslu vo februári medzimesačne klesla, a to o 0,2 %. V medziročnom porovnaní objem priemyselnej výroby v eurozóne vo februári vzrástol o 1,2 % a v EÚ o 2,1 %. Zo štatistík ďalej vyplýva, že dôvodom februárového medzimesačného poklesu priemyselnej produkcie v euroregióne bolo zníženie výroby energií o 4,7 % a tovarov krátkodobej spotreby o 1,1 %, zatiaľ čo výroba tovarov dlhodobej spotreby stagnovala, výroba polotovarov vzrástla o 1 % a kapitálových produktov o 0,9 %. V celej EÚ výroba energií klesla o 3,9 % a tovarov krátkodobej spotreby o 0,9 %. Produkcia tovarov dlhodobej spotreby pritom stúpla o 0,4 % a výroba kapitálových produktov a polotovarov sa zvýšila zhodne o 0,8 %. Spomedzi štátov EÚ, ktoré Eurostatu dodali údaje za február, sa produkcia priemyslu v porovnaní s januárom najviac znížila v Írsku (-15,5 %), Francúzsku (-1,6 %) a Chorvátsku (-1,5 %). A naopak, najstrmší nárast produkcie nahlásili Bulharsko a Slovinsko (v oboch prípadoch o 3,6 %), Maďarsko (3,4 %) a Lotyšsko (3,2 %). V medziročnom porovnaní sa produkcia energií vo februári zvýšila, a to v eurozóne o 2,4 % a v EÚ o 1,9 %. Zo štatistík ďalej vyplýva, že výroba polotovarov a tovarov dlhodobej spotreby v euroregióne vo februári medziročne vzrástla o 2 % a kapitálových produktov o 1,2 %, ale produkcia polotovarov klesla o 2,4 %. V celej EÚ sa výroba kapitálových produktov zvýšila o 2,5 %, tovarov dlhodobej spotreby o 2,4 %, polotovarov o 2,3 %, zatiaľ čo produkcia tovarov krátkodobej spotreby sa znížila o 1,5 %. Najprudší medziročný nárast priemyselnej výroby zaznamenali vo februári Grécko (11,2 %), Lotyšsko (10,6 %) a Estónsko (9 %) a najväčší pokles vykázali Írsko (-10 %) a Francúzsko (-0,8 %). Slovensko zatiaľ nedodalo Eurostatu februárové údaje z priemyslu.


Po útokoch v Barcelone sa pred súd postavili obvinení, jedného prepustili

Hlavným cieľom teroristov bola údajne svetoznáma katedrála Sagrada Família.

MADRID. Vyšetrujúci sudca v utorok večer rozhodol o ďalšom osude štvorice členov teroristickej bunky z Katalánska zadržaných v súvislosti s teroristickými útokmi, ktoré sa odohrali v uplynulom týždni v Španielsku. Informovala o tom agentúra AP. Dvaja podozriví ostanú zadržaní bez možnosti prepustenia na kauciu, jednému nariadil zadržanie na ďalších 72 hodín a štvrtého prepustil. Ako informovala agentúra Reuters, vyšetrujúci sudca Fernando Andreu na neverejnom pojednávaní prečítal obvinenia, ktoré zahŕňajú terorizmus, vraždu či nezákonnú držbu zbraní. Vyšetrovanie však môže trvať mesiace či dokonca roky, než sa uskutoční súdny proces. Obvinení Driss Oukabir, Mohammed Aalla, Mohamed Houli Chemlal a Salah el Karib sú jediní z 12-člennej teroristickej bunky, ktorí prežili. Chemlal pred vyšetrujúcim sudcom v Madride priznal prípravu bombových útokov na ciele v Barcelone vrátane katedrály Sagrada Família a ďalších významných objektov katalánskej metropoly. Chemlal označil za ideológa skupiny zosnulého imáma z Ripollu a konštatoval, že osobne sa o plánoch útokov dozvedel pred dvoma mesiacmi. Chemlal je tým z teroristov, ktorý utrpel pri explózii v Alcanare zranenia, s ktorými skončil napokon v rukách polície. Po jeho výsluchu vyšetrujúci sudca Fernando Abreu vypočul aj troch ďalších zadržaných. Driss Oukabir poprel údajné členstvo v teroristickej bunke a konštatoval, že nevedel ani o tom, na aký účel bude využitá prenajatá dodávka. Mohammed Aalla vypovedal, že jeho motorové vozidlo typu Audi A3 využité pri útokoch v Cambrilse mu odcudzili. Salah el Karib zasa uviedol, že jediným jeho zámerom pri nákupe dvoch leteniek pre dvoch členov teroristickej bunky bolo zarobiť na tom, vyplýva z dostupných informácií s odvolaním sa na nemenovaných informátorov. Španielska polícia ešte počas víkendu potvrdila, že teroristi, ktorí majú na konte štvrtkový útok z Barcelony i následný pokus o útok v letovisku Cambrils, chceli tri prenajaté dodávky naplniť trhavinou a mali v úmysle zaútočiť nimi buď paralelne alebo s minimálnym časovým odstupom na tri ciele v katalánskej metropole. Hlavným cieľom teroristov bola údajne svetoznáma katedrála Sagrada Família, dielo budované podľa návrhov architekta Antoniho Gaudího (1852-1926), ktoré je jedným zo symbolov Barcelony a ktorého dokončenie je naplánované na rok 2026. Práve v jej priestoroch sa v nedeľu konal spomienkový obrad a omša za obete za účasti kráľa Filipa VI. a kráľovnej Letizie, ako aj premiéra Mariana Rajoya. Druhým cieľom teroristov bola najznámejšia ulica mesta La Rambla, kde napokon útok aj realizovali s využitím dodávky vrážajúcej do chodcov. Aj tam by však auto naložené trhavinou zrejme spôsobilo ešte tragickejšie následky. O treťom cieli ešte vyšetrovatelia nemali istotu. Javilo sa im však pravdepodobné, že by sa ním bola stala zábavná štvrť pri barcelonskom prístave, ktorú navštevujú hlavne mladí ľudia a turisti a v ktorej sa nachádza množstvo nočných podnikov predstavujúcich trne v očiach radikálnych islamistov. Informácie o faktickom pláne A, ktorý teroristi nahradili realizovaným plánom B, priniesli exkluzívne s odvolaním sa na zdroje vyšetrovateľov španielske internetové noviny El Espaňol. Pôvodný plán teroristov zničila stredajšia explózia v dome v Alcanare, ktorú pôvodne považovali vyšetrovatelia za nešťastnú udalosť. Po útoku v Barcelone však vyšli najavo súvislosti a fakt, že práve tento dom bol zrejme miestom výroby náloží teroristov a ich útočiskom. Bunka tam skladovala najmenej 120 plynových fliaš, navyše tam objavili i stopy trhavín TATP, ktorú iní teroristi využili už v minulosti pri útokoch v Londýne i v Paríži, ako aj biologické stopy troch osôb. Teroristické aktivity bunky boli podľa obsahu utorkových výpovedí pred vyšetrujúcim sudcom financované z predaja šperkov. Popri štyroch zadržaných boli súčasťou teroristickej bunky piati muži, ktorých polícia zastrelila v letovisku Cambrils, kde v piatok pri útoku autom prišla o život jedna žena. Dvaja ďalší vrátane pravdepodobnej hlavy bunky imáma Abdelbakiho Es Sattyho zahynuli pri explózii v dome v meste Alcanar ležiacom juhozápadne od Barcelony ešte v stredu večer. Posledným z tejto skupiny teroristov na slobode bol Younes Abouyaaqoub. Tohto medzinárodne hľadaného 22-ročného Maročana v pondelok zastrelili policajti pri obci Subirats západne od Barcelony. Práve on šoféroval dodávku, s ktorou vo štvrtok vrážal do ľudí na rušnej barcelonskej ulici La Rambla, pričom najmenej 13 z nich zabil a viac ako 120 zranil. Potom ukradol auto a jeho vodiča dobodal na smrť. Minister spravodlivosti tamojšej regionálnej vlády Carlos Mundo uviedol, že španielska polícia pokračuje v pátraní po možných komplicoch Abouyaaqouba. Mundo vyhlásil, že zastrelenému mužovi ktosi musel pomôcť pri úteku. Podľa jeho slov je jednoznačné, že v nejakej forme sa mu muselo dostať logistickej podpory. Francúzsky minister vnútra Gérard Collomb v utorok potvrdil pondelňajšiu informáciu regionálnych novín Le Parisien, že čierne Audi A3, ktoré bolo použité v noci na piatok pri teroristickom útoku v španielskom meste Cambrils, necelý týždeň predtým zachytil policajný radar pri prekročení rýchlosti v aglomerácii Paríža. V rozhovore pre televíziu BFMTV však Collomb nekonkretizoval, kedy a kde bolo vozidlo odfotografované, ani to, či cez uvedenú oblasť prechádzalo. Podľa informácií BFMTV však dvaja členovia džihádistickej bunky zloženej z 12 teroristov, ktorí 17. a 18. augusta vykonali útoky v Barcelone a Cambrils, boli počas predchádzajúceho víkendu (12. a 13. augusta) "na otočku" v aglomerácii Paríža i v samotnej francúzskej metropole, čo dnes potvrdil aj samotný Collomb. Zdroj blízky vyšetrovaniu BFMTV v pondelok potvrdil, že vozidlo evidované v Španielsku zachytil cestný radar v departemente Essonne, ležiacom južne od Paríža.


Saková? To už mohol ostať ministrom aj Kaliňák, tvrdí Remišová

Rozhodnutie koalície dosadiť na post ministerky Denisu Sakovú je podľa Remišovej zlou správou pre spravodlivosť.

BRATISLAVA. Rozhodnutie vládnej koalície dosadiť na post ministerky vnútra doterajšiu štátnu tajomníčku Denisu Sakovú je podľa predsedníčky poslaneckého klubu OĽaNO Veroniky Remišovej zlou správou pre uplatňovanie spravodlivosti na Slovensku. Ako povedala v utorok pre agentúru SITA, Denisa Saková bola pravou rukou Roberta Kaliňáka, mala na starosti IT tendre, je zodpovedná za väčšinu drahých a zle urobených projektov na ministerstve vnútra, pre ktoré sme museli vracať eurofondy. „Takisto riadila projekt, kde sme mali jednu z najväčších korekcií. Denisa Saková mala na starosti aj zákazku, o ktorej hovoril prokurátor špeciálnej prokuratúry Vasiľ Špirko, a z ktorej podľa jeho slov mali ísť provízie Robertovi Kaliňákovi a Jánovi Počiatkovi," uviedla Remišová. Predstava, že pod vedením Sakovej by polícia mala vyšetrovať tieto podozrenia, je podľa poslankyne OĽaNO absurdná. "Pani Saková bola zodpovedná aj za zbabranú reformu ESO a po neúspechu reformy ESO nie je dôvod, aby šéfovala jednému z najdôležitejších rezortov v štáte,“ vyhlásila Remišová. Saková podľa Remišovej patrí roky medzi najbližších spolupracovníkov Roberta Kaliňáka, ktorý je stále podpredsedom strany a má v nej po Robertovi Ficovi stále najväčší vplyv. „To už mohol rovno ostať ministrom vnútra Robert Kaliňák. Takto môže v podstate riadiť ministerstvo ako šedá eminencia v pozadí cez pani Sakovú a nebude niesť za to žiadnu zodpovednosť,“ uviedla Remišová. Podľa nej vidíme, že Smer nie je schopný ponúknuť dôveryhodného ministra vnútra. „Od koaličných partnerov, osobitne od Andreja Danka, tiež nemôžeme nič lepšie čakať, keďže vo svojich rezortoch má SNS rovnaké, ak nie ešte väčšie problémy. Na zmenu v riadení štátu si preto budeme musieť počkať až do parlamentných volieb,“ dodala.


Halák predviedol skvelý výkon a doviedol Boston k víťazstvu po predĺžení, radoval sa aj Černák

NEW YORK. Hokejisti Bostonu Bruins zvíťazili v zápase zámorskej NHL na domácom ľade nad Coloradom 2:1 po predĺžení. V bránke domácich zlikvidoval 35 striel slovenský brankár Jaroslav Halák. Jeho krajania a spoluhráči Zdeno Chára a Peter Cehlárik sa do štatistík kanadského bodovania nezapísali. Bruins bodovali už v siedmom zápase za sebou, pre Avalanche to bola siedma prehra v sérii. Dvojnásobnú radosť z víťazstva mal Halák, ktorý ukončil osobnú šnúru piatich prehier. "Je to dobrý pocit, opäť vyhrať. Už to bola nejaká doba. Myslel som si, že zápas dospeje až k nájazdom, takže som rád, že sme rozhodli," citoval slovenského brankára oficiálny web NHL. Tampa Bay potvrdila post lídra profiligy víťazstvom 5:2 na ľade Floridy. Slovenský obranca hostí Erik Černák odohral vyše 21 minút a zapísal si jeden mínusový bod. Pod triumf "bleskov" sa podpísal trojbodový Nikita Kučerov. Ruský útočník strelil dva góly, prvé po desiatich zápasoch. "Pred duelom som mu povedal 'Počuj, počas sezóny zažiješ vrcholy i pády'. Dnes opäť predviedol svoju hru. Spoluhráči sú na to, aby ho podporili, keď sa mu práve nedarí," prezradil kapitán Tampy Bay Steven Stamkos, autor gólu a asistencie. NHL 2018/2019 - základná časť: Góly: 26. Arvidsson (Ellis, Josi), 43. Josi (Fiala, Ellis), 47. Arvidsson (Johansen, Ekholm), 53. F. Forsberg (Johansen) - 23. Pietrangelo (Thomas, O'Reilly), 25. Tarasenko (Bouwmeester, Parayko), 26. Bozak (Schwartz, Steen), 48. Tarasenko (O'Reilly, Bouwmeester), 61. Tarasenko (O'Reilly, Parayko) Góly: 24. J. Moore (McAvoy, Marchand), 65. Marchand (Bergeron, Krug) - 20. MacKinnon (Landeskog, Compher) /brankár Jaroslav Halák (Boston) odchytal celé stretnutie, kryl 35 zo 36 striel súpera a dosiahol 97,2-percentnú úspešnosť zákrokov/ /obranca Zdeno Chára (Boston) odohral 20:23 minúty, pripísal si jeden mínusový bod, dvakrát vystrelil na bránku súpera, prezentoval sa tiež tromi bodyčekmi a jednou zablokovanou strelou/ /útočník Peter Cehlárik (Boston) odohral 9:14 minúty, raz vystrelil na bránku súpera a prezentoval sa aj jedným bodyčekom a jedným ziskom puku/ Góly: 33. Eichel (Dahlin, Skinner) - 24. Copp (Little), 57. Wheeler (Morrissey, Scheifele), 60. Scheifele (Wheeler, Trouba) Góly: 12. Kahun (DeBrincat, D. Strome), 19. D. Strome (Kahun, DeBrincat), 48. Kahun (D. Strome, DeBrincat), 57. P. Kane (J. Toews), 58. J. Toews (P. Kane, Seabrook) - 35. Ehn, 56. Nyquist Góly: 12. Zacha (R. Murphy, Hischier), 20. Marcus Johansson (Hischier, Palmieri), 56. Marcus Johansson (Bratt, Hischier) - 28. D. Hamilton (Williams, Niederreiter), 59. T. Teräväinen (Niederreiter, Aho) Góly: 15. Beauvillier (Filppula, Komarov), 23. D. Toews (Pulock, Filppula) - 21. Mikael Granlund (Zucker, E. Staal) Góly:34. Vatrano (Huberdeau, Matheson), 39. Malgin (Brouwer, Sheahan) - 5. Kučerov (Hedman, Straalman), 33. Stamkos (Straalman, J. T. Miller), 38. Callahan (T. Johnson), 45. B. Point (J. T. Miller, Kučerov), 60. Kučerov (Stamkos, B. Point) /obranca Erik Černák odohral 21:32 minút, pripísal si jeden mínusový bod, zaznamenal dve strely na bránu, štyri hity, tri zablokované strely a tri straty puku/ Góly: 1. Zibanejad (Zuccarello, Kreider), 15. Vesey (Kreider, R. Strome), 52. McQuaid (Zuccarello), 60. K. Hayes - 11. Kapanen


Primár onkologického ústavu mal zobrať úplatok, zadržala ho polícia

Onkologický ústav sa k prípadu zatiaľ nevyjadril.

BRATISLAVA. V Národnom onkologickom ústave (NOÚ) zasahovali v utorok popoludní policajti Národnej kriminálnej agentúry a zadržali primára Tomáša Š. Ako informoval Martin Wäldl z Prezídia PZ, podozrivý je zo spáchania korupčného trestného činu. Informáciu priniesol Trend, podľa informácii ktorého mali primára prichytiť priamo pri preberaní úplatku. Vzhľadom na prebiehajúce vyšetrovanie nie je možné poskytnúť bližšie informácie k vykonávaným a plánovaným úkonom, pretože by mohli byť porušené alebo ohrozené záujmy uvedené v Trestnom poriadku, dodal Wäldl. Riaditeľ NOÚ Jozef Dolinský pre TREND potvrdil, že v utorok (27. 9.) v dopoludňajších hodinách zadržali námestníka riaditeľa pre stratégiu, rozvoj, výskum a vzdelávanie priamo v jeho ambulancii v priestoroch ústavu.Ako uviedol, presné dôvody mu nie sú známe, no nemalo by to súvisieť s krádežou onkoliekov z minulého roka. Primár Tomáš Š. si od stredy čerpá v Národnom onkologickom ústave v Bratislave dovolenku, informovala hovorkyňa ústavu Viktória Vasilenková. "Zastupovanie je počas jeho neprítomnosti zabezpečené štandardným spôsobom, zdravotná starostlivosť bude pacientom poskytovaná v plnom rozsahu, bez akýchkoľvek obmedzení," uviedla Vasilenková. Onkologický ústav podľa nej doteraz nedostal žiadne oficiálne informácie od orgánov činných v trestnom konaní, k prípadu sa preto zatiaľ nebude vyjadrovať.


O garančnú dávku požiadalo 55 zamestnancov potravín Kačka

V sieti Potravín Kačka pracovalo pred vyhlásením konkurzu približne 1800 zamestnancov.

BRATISLAVA. Pobočka Sociálnej poisťovne v Lučenci k utorku eviduje 55 žiadostí o dávku z garančného poistenia, ktoré si zatiaľ podali zamestnanci siete Potravín Kačka. Z nich sú kompletné len dve žiadosti, pri ostatných musí pobočka čakať na potvrdenie zamestnávateľa o výške neuspokojených nárokov. V tejto fáze teda záleží na tom, ako rýchlo zamestnávateľ vydá svojim bývalým zamestnancom potrebné potvrdenia. V sieti Potravín Kačka pracovalo pred vyhlásením konkurzu na spoločnosť približne 1800 zamestnancov. "Pripomíname, že ak bol pracovný pomer zamestnancov potravín Kačka ukončený k 30. septembru 2019 bez výpovednej doby a ich žiadosť bude obsahovať všetky náležitosti vrátane potvrdenia od zamestnávateľa o výške neuspokojených nárokov, dávka garančného poistenia im bude vyplatená najneskôr do mesiaca od dňa doručenia žiadosti, hoci zákonná lehota na vybavenie pri kompletných podkladoch je 60 dní," zdôraznil hovorca poisťovne Peter Višváder. Všetky žiadosti, aj nové, ktoré sa očakávajú, bude Sociálna poisťovňa vybavovať v čo najskorších termínoch.


Kontrola v Čistom dni ukázala nedostatky. Opozícia vidí zlyhanie systému

Poslanci pôjdu na prieskum do galantského resocializačného centra.

BRATISLAVA. Kauza resocializačného zariadenia Čistý deň poukazuje podľa opozície na zlyhanie systému. Ako v stredu na brífingu po skončení neverejného zasadnutia parlamentného výboru pre ľudské práva a národnostné menšiny uviedla poslankyňa Natália Blahová (SaS), deti, ktoré sa dostanú do rúk štátu, sa ocitajú vo vákuu, kde za ne nikto nie je zodpovedný. Ako ďalej uviedla, na zasadnutí výboru, na ktorom sa zúčastnil aj generálny riaditeľ Ústredia práce, sociálnych vecí a rodiny Marián Valentovič, sa poslanci dozvedeli, že kontrola vykonaná v zariadení Čistý deň v roku 2015 ukázala na dva vážne nedostatky. Prvým bolo, že zariadenie nemalo svojho vlastného psychológa, druhým, že neboli podrobne spracovávané spisy. Po týchto zisteniach mala podľa nej začať konať akreditačná komisia ministerstva práce. Tá však podľa poslankyne nekonala. "Nevieme, kto v nej sedí, nevieme, ako vykladá zákony, nevieme vôbec nič," uviedla na margo komisie. Podľa poslankyne Eriky Jurinovej (OĽaNO) poslanci na výbore odhlasovali, že vykonajú poslanecké kontroly v zariadení Čistý deň, na úrade práce v Piešťanoch, ako aj na samotnom ústredí práce. "Všetky informácie dokazujú, že nejde len o jeden prípad, ale o zlyhanie systému. Systém nie je nastavený tak, aby deti chránil," vyhlásila. Ako dodal poslanec Jozef Mihál (SaS), chýba mu prieskum na samotnom ministerstve práce, kde funguje akreditačná komisia. Výsledky kontroly z roku 2015 boli totiž podľa neho "stopené". Poslankyňa za SaS Natália Blahová zo strany Sloboda a Solidarita (SaS) najskôr na svojom blogu, a následne v sobotu na brífingu zverejnila prípad znásilnenia neplnoletého 14-ročného dievčaťa v resocializačnom zariadení Čistý deň v Galante. Matka údajne znásilnenej dcéry podľa poslankyne Blahovej podala tri trestné oznámenia na generálnej prokuratúre a okresnom riaditeľstve policajného zboru, podala podnet na prešetrenie činnosti Úradu práce, sociálnych vecí a rodiny  v úlohe kolízneho opatrovníka, podala návrh na okresný súd na nariadenie neodkladného opatrenia o zrušení výchovného opatrenia, teda aby jej dieťa okamžite prerušilo pobyt v zariadení. Ďalej matka podala sťažnosť na ministerstvo práce a podnet na prešetrenie situácie v resocializačnom zariadení. Podala podnet i komisárke pre deti a svoj podnet poslala aj do parlamentu na výbor pre ľudské práva a národnostné menšiny. Resocializačné stredisko v Galante je zamerané na pomoc drogovo závislým mladým ľuďom. Ministerstvo práce v reakcii na zverejnenie kauzy začalo v zariadení v spolupráci s Generálnou prokuratúrou SR kontrolu. Kontrola sa začala v utorok bez prítomnosti klientov a zamestnancov, ktorí sú na pobyte v Chorvátsku. Opoziční poslanci medzitým upozornili na ďalšie prípady bývalých klientov a zamestnancov zariadenia, ktorí hovoria o zneužívaní chovancov. Polícia zriadila pre vyšetrovanie prípadu šesťčlenný vyšetrovací tým.